Sybokhaar is 'n dierevesel wat van angorabokke geskeer word. Die invoer van hierdie diere is grootliks te danke aan die ondernemingsgees van die firma, Mosenthal Brothers van Port Elizabeth, wat tydens die jaar 1860 daarin geslaag het om aanteelvee vanuit Turkye in te voer. Aanvanklik het hulle dan ook 'n monopolie gehad. Later is aanvullende stamboekdiere uit Klein-Asië na die Kaap gebring met die hulp van Cecil John Rhodes. Die bedryf was aan baie wisselinge blootgestel en is hoofsaaklik beperk tot die Karoo en Oos-Kaap. Op 'n stadium in 1985 was daar in die Kaapprovinsies alleen 3 000 000 angorabokke, hoewel daar vandag slegs 'n breukdeel nog voorkom. Eric Rosenthal, Ensiklopedie van Suidelike Afrika, 1967. Hierdie artikel is ’n saadjie. Voel vry om Wikipedia te help deur dit uit te brei.


Die Matabele-oorlog kan na een die volgende verwys: Die Eerste Matabele-oorlog van 1893 tot 1894. Die Matabele-opstand van 1897.


Die Siyathemba Plaaslike Munisipaliteit is een van die plaaslike munisipaliteite in die Pixley ka Seme-distriksmunisipaliteit in die Noord-Kaap, Suid-Afrika. Nedersettings in die munisipaliteit: Marydale Niekerkshoop Prieska Copperton, 'n ou myndorpie, ressorteer ook onder die munisipaliteit. Hierdie Noord-Kaap-verwante artikel is slegs 'n saadjie. U kan ons wikipedia help deur dit uit te brei.


Boeddhisme is ’n Dharmiese geloof of filosofie (Sanskrit: dharma; Pali: dhamma). Dit sluit ’n verskeidenheid tradisies, gelowe en spirituele gebruike in wat grootliks geskoei is op die leringe van Gautama Boeddha, algemeen bekend as die Boeddha ("die verligte een"). Volgens die Boeddhistiese tradisie het die Boeddha tussen die 6de en 4de eeu v.C. op die noordoostelike Indiese subkontinent gewoon en ander onderrig. Boeddhiste beskou hom as ’n "verligte" of "ontwaakte" onderwyser wat sy insig gedeel het om ander te help om hul lyding te beëindig deur die verbanning van onkunde en begeertes en deur die ontwikkeling van hul gees. Geleerdes erken oor die algemeen twee bestaande takke van Boeddhisme: Theravada ("Tradisie van die Oudstes", soms verkeerdelik "Hinayana" genoem) en Mahayana ("Die Groot Voertuig"). Theravada het baie volgelinge in Sri Lanka en Suidoos-Asië (onder meer in Thailand, Birma, Laos, Kambodja). Mahayana kom voor in Oos-Asië (onder meer in China, Korea, Japan, Viëtnam, Singapoer, Taiwan) en sluit in die tradisies van Suiwer Land, Zen, Nichiren-Boeddhisme, Tibettaanse Boeddhisme, Shingon en ander.


Mowbray is 'n suidelike voorstad van Kaapstad tussen Observatory en Rosebank. Die gebied is in 1657 in plase opgedeel, waarvan die grootste later "Welgelegen" genoem is. 'n Herberg genaamd "Varietas Delectat" is in die 1720s geopen. Dit het later as "Drie Koppen" bekend geword nadat die koppe van drie slawe wat vir moord terreggestel is naby die herberg op pale tentoongestel is. In die 19de eeu, is hierdie naam verkeerdelik in Engels as "Three Cups" vertaal. Die gebied is in 1850 amptelik "Mowbray" genoem. Mowbray was van 1886 tot 1890 deel van die Rondebosch-munisipaliteit. Van 1890 tot 1913 wat dit 'n munisipaliteit op sy eie. Sedert 1913 is dit deel van Kaapstad. Munisipaliteit (1) — Mowbray het twee munisipale wapens gehad. Die eerste het op die name "Drie Koppen" en "Three Cups" gesinspeel. Die skild is deurgesny, drie afgesnede manskoppe op pale verskyn in die skildhoof en drie bekers in die skildvoet. Die wapenspreuk was "Welgelegen". Munisipaliteit (2) — Die raad het die wapen in 1901 met 'n skynheraldiese ontwerp vervang.


.pf is die Internettopvlakdomein vir Frans-Polinesië. Lys van Internettopvlakdomeine IANA se whois-inligting vir .pf


Die Jandorie (Zeus faber) is 'n seevis wat aan die hele kus van Suid-Afrika, die oostelike Atlantiese Oseaan, Australië, Nieu-Seeland, Japan en die Suid-Chinese See voorkom. In Engels staan die vis bekend as die John Dory. Die lyf is silwerbrons met golwende horisontale lyne en 'n groot kol bokant die pektorale vinne. Die dorsale vin het kenmerkende lang strale. Die vis word 90 cm lank en weeg tot 8.2 kg. Die jandorie kom op die kontinentale bank en boonste hellings voor in water van 50 – 400 m diep. Die onvolwasse vissies eet soöplankton en die volwasse visse eet vis en pylinkvis. Dit is 'n gesogte eetvis. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 Sepkoski, Jack (2002). "A compendium of fossil marine animal genera". Bulletins of American Paleontology. 364: 560. Geargiveer vanaf die oorspronklike op 2011-07-23. Besoek op 2007-12-25. http://fishbase.org/summary/Zeus-faber.html


Jean de Villiers (gebore 24 Februarie 1981, Paarl) is 'n Suid-Afrikaanse rugbyspeler en Suid-Afrika se vier-en-vyftigste Springbokkaptein. Hy het sy rugbyloopbaan as 'n vleuel begin, maar later hoofsaaklik op senter gespeel. De Villiers het lank vir die Westelike Provinsie en die Stormers en op internasionale vlak vir die Springbokke gespeel. In 2008 word hy as Suid-Afrika se speler van die jaar aangewys. De Villiers matrikuleer by Paarl Gimnasium, 'n skool wat al verskeie groot rugbyspelers opgelewer het. Hy maak sy debuut op internasionale vlak vir die Suid-Afrikaanse sewes-span. Hier speel hy 'n belangrike rol in die spanne wat tweede in die Wêreld-Sewesreeks van 2001/02 en derde in die 2002-Statebondspele geëindig het. In 2002 speel hy sy eerste internasionale 15-man wedstryd in die onder-21 Rugbywêreldbeker. Tydens die toernooi druk hy vier drieë vir die Junior Bokke. Hy het sy eerste toets op seniorvlak op 9 November 2002 teen Frankryk in Marseille gespeel, maar doen 'n ernstige knie-besering in die eerste vyf minute van die wedstryd op.


Die Grootoog-koningvis (Caranx sexfasciatus) is 'n vis wat voorkom in die Indiese-Pasifiese area, die Rooisee en aan die ooskus van Afrika vanaf Oman tot by Margate in KwaZulu-Natal. In Engels staan die vis bekend as die Bigeye kingfish. Die volwasse vis se lyf is blou-groen aan die bokant en silwerig aan die onderkant en het 'n donker kol op die boonste rand van die operkulum. Die tippies van die dorsale en anale vinne het wit punte. Gedurende die broeitydperk is die manlike visse swart van kleur. Die onvolwasse visse is brons-geel met 5 - 6 donker vertikale strepe op die lyf. Die vis word tot 1,2 m lank en 18 kg swaar. Die visse verkies helder water in rots- en koraalriwwe om in te leef. Hulle vreet hoofsaaklik vis van die riwwe wat gedurende die nag gejag word en gedurende die dag swem die visse rustig saam in skole. Die visse paar gedurende die lente en somer. Alfabetiese lys van visse Lys van Suider-Afrikaanse visse volgens wetenskaplike name Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7


Die Omajjadiese Moskee, ook bekend as die Groot Moskee van Damaskus (Arabies: جامع بني أمية الكبير, Ğāmi' Banī 'Umayya al-Kabīr), is in die ou deel van Damaskus, Sirië, geleë en is een van die grootste en oudste moskees in die wêreld. Sommige Moslems beskou dit as die vierde heiligste plek in Islam. Ná die Arabiese oorname van Damaskus in 634 is die moskee gebou op die terrein van ’n Christelike basiliek wat gewy was aan Johannes die Doper (Yahya), wat deur Christene sowel as Moslems vereer is. Volgens ’n legende uit die 6de eeu is Johannes se kop in die gebou. Moslems glo ook die moskee is die plek waarheen Jesus (Isa) sal terugkeer aan die einde van dae. Die mausoleum wat die graftobe van Saladin bevat, staan in ’n klein tuin aan die noordemuur van die moskee. Damaskus was tydens die Ystertydperk die hoofstad van die Aramese staat Aram-Damaskus. Die Arameërs van Wes-Sirië het Hadad, die god van donderstorms en reën, aanbid en ’n tempel vir hom opgerig op die terrein waar die Omajjadiese Moskee vandag staan.


Die Hyundai H-100 is 'n bakkie wat sedert 1977 deur die Suid-Koreaanse vervaardiger Hyundai gebou word. Hierdie artikel is ’n saadjie. Voel vry om Wikipedia te help deur dit uit te brei.


Die Arabiese kaurie (Cypraea arabica) is 'n slak wat voorkom aan die ooskus van Suid-Afrika en word tot 10 cm groot. Die skulp is glad en eiervormig. Dit is ligbruin van kleur met digte, donkerbruin vlekke en patrone op. Die ongewerwelde dier leef in die tussengetysone of in vlak riwwe waar dit in skeure skuil. 'n Mantel bedek die skulp wat verhoed dat ander organismes hulle op die dop vestig. Kaart wat verspreiding aandui. 'n Arabiese kaurie in sy natuurlike posisie. Skulpe Skulp van Cypraea arabica f. niger Gids tot die Kusgebiede van Suid-Afrika. Jacana Media. 2007. ISBN 978-1-77009-215-0 Hierdie artikel is ’n saadjie. Voel vry om Wikipedia te help deur dit uit te brei.


Die Olyfkurper (Serranochromis robustus) is 'n varswatervis wat in die Okavangorivier, boonste gedeelte van die Zambezirivier, die Kafuerivier, Karibadam, Malawimeer en die Shirerivier voorkom. Dit kom ook in KwaZulu-Natal en in sytakke van die Kongorivier voor. In Engels staan die vis bekend as die Nembwe. Die vis het 'n groot bek met groot koniese tande in. Die vis is olyf tot heldergroen van kleur met 'n donkerolyf horisontale band langs die middel van die lyf. Die vinne is olyfkleurig met oranjegeel rante. By die mannetjies het die stertvin oranje kolle op. Die vis word tot 45 cm lank en weeg ongeveer 3,5 kg. Die Suid-Afrikaanse hengelrekord is 2,0 kg en die Zimbabwe hengelrekord is 3,24 kg. Die groter visse verkies die dieper hoofstrome en permanente water; die onvolwasse visse leef in kleiner strome en mere. Hulle vreet vis en broei in die somer waar neste langs plantryke oewers van hoofstrome gemaak word. Alfabetiese lys van visse Kurper Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Regan, C. T. 1920. The classification of the fishes of the family Cichlidae.--I.


Akona Ndungane (gebore in Mthatha op 20 Februarie 1981) is 'n rugbyspeler wat vir die Bulls in superrugby en die Blou Bulle in die Curriebeker op vleuel speel. Hy het in 2006-2007 elf toetse vir die Springbokke gespeel en het ook voorheen vir die Grens Bulldogs gespeel. Akona Ndungane op SA Rugby Akona Ndungane op bluebulls.co.za Geargiveer 30 September 2007 op Wayback Machine Akona Ndungane op itsrugby.co.uk


Meksikostad of Mexikostad (Spaans: Ciudad de México, [sjuˈðað ðe ˈmexiko], luister (hulp·inligting); afgekort: CDMX) is die hoofstad en grootste stad van Meksiko, wat nie deel uitmaak van een van die 31 Meksikaanse deelstate nie, maar in die Federale Distrik geleë is. Die stad is die setel van die federale magte van Meksiko en dié land se belangrikste politieke, kulturele, opvoedkundige en finansiële sentrum. Die bynaam is La Ciudad de los Palacios (“die stad van paleise”), so genoem deur die Duitse natuurkundige Alexander von Humboldt, wat die stad in die 19de eeu besoek het. As 'n alfa-wêreldstad is Meksikostad een van Noord-Amerika se belangrikste finansiële sentrums. Dit is geleë in die vallei van Meksiko (Valle de México), 'n groot vallei in die hoë plato by die sentrum van Meksiko, op 'n hoogte van 2240 meter bo seevlak. Die stad bestaan uit 16 munisipaliteite (Spaans: alcaldías). Die stad het in 2020 'n bevolking van 9 209 944 en sowat 21 804 515 in die metropolitaanse gebied gehad en beslaan 'n oppervlakte van 1 485 km².


Marcellus II was die 222ste pous van die Rooms-Katolieke Kerk van 1555 tot 1555. Hoewel hy slegs 22 dae regeer het word hy onthou weens die "Missa Papae Marcelli" gekomponeer deur Giovanni Pierluigi da Palestrina. Hy is die laaste pous wat nie sy naam verander het toe hy pous geword het nie. Pous Marcellus II is gebore as Marcello Cervini (ook Marcello Cervini degli Spannochi) op 6 Mei 1501 in Montefano, Italië. Hy was die tweede seun van Ricardo Cervini en Cassandra Benci. Hy het argeologie, argitektuur, sterrekunde en wiskunde in Sienna studeer. Pous Paulus III stel hom aan as kardinaal op 19 Desember 1539. Hy was toe reeds biskop van Nicastro. Hy word verkies as biskop van Reggio Emilia op 24 September 1540. Hy het aan die konsilie van Trente deelgeneem en was een van die voorsitters. Op 24 Mei 1550 word hy kardinaal-bibliotekaris van die Vatikaan. Hy het die biblioteek aansienlik uitgebrei en 'n katalogus in Latyn en Grieks laat opstel. Op 9 April 1555 volg hy Pous Julius III op en word op 10 April 1555 tot biskop gewy en as pous gekroon deur kardinaal Francesco Pisani.


Die Belle Époque of La Belle Époque [bɛlepɔk], letterlik die "Mooi Tydperk", was 'n periode in die Franse en Belgiese geskiedenis wat volgens konvensie in 1871 begin en met die Groot Oorlog in 1914 geëindig het. Die Belle Époque, wat in politieke en historiese opsig grotendeels met die Derde Franse Republiek (vanaf 1870) saamval, is deur optimisme, vrede tuis en in Europa, nuwe tegnologieë en wetenskaplike ontdekkings gekenmerk. Vrede en ekonomiese welvaart het kuns en kultuur in Parys laat floreer, en talle meesterwerke in die literatuur, musiek, toneelkuns en beeldende kunste het in die tydperk ontstaan. Die elektrifisering van groot metropole soos Parys het die verskil tussen dag en nag opgehef sodat mense 'n opwindende naglewe in koffiehuise, kroeë, restaurante, teaters, maar ook bordele kon geniet. Teenoor die gruwele van die Groot Oorlog is die dekades voor 1914 retrospektief as 'n "goue tydperk" beskou, van daar die naam Belle Époque.


Die nasionale vlag van Peru is op 25 Februarie 1825 amptelik in gebruik geneem. Die vlag vertoon drie ewe breë vertikale bane van links na regs in rooi, wit en rooi. ’n Variant van die staatsvlag en staats- en vlootvaandel bevat ’n variant van die land se wapenskild in die middel van die wit baan. Die oorlogsvlag vertoon ’n ander variant van die land se wapenskild in die middel van die wit baan. Vlagdag in Peru word op 7 Junie gevier, die herdenking van die Slag van Arica. Rooi verteenwoordig die bloed wat op pad na onafhanklikheid gevloei het. Wit verteenwoordig suiwerheid en vrede. Die kleurskema word hieronder gelys: Gedurende die Onderkoninkryk Peru is die koloniale Spaanse vlag oor Peru vertoon. In 1820, gedurende die onafhanklikheidstryd het generaal William Miller, ’n Brit van geboorte, die eerste vlag wat die opkomende land verteenwoordig het, in Tacna gehys. Die oorspronklike vlag is verlore maar dit is beskryf as vlootblou met is goue son in die middel (wat waarskynlik die Inti sou voorstel). Die eerste vlag van die Republiek van Peru is deur generaal José de San Martín geskep en amptelik op 21 Oktober 1820 verorden.


Ghoelasj (afgelei van Hongaars gulyás [hús] [ˈɡujaːʃ], letterlik "beeswagter(vleis)" ) is 'n vleisbrediegereg of soep wat sy oorsprong in Hongarye het en van vleis, groente, pasta, uie en speserye soos paprika (Hongaarse rooi peper) en karweisaad berei word. Die resep het lankal ook ingang tot die kookkuns van ander lande gevind sodat daar 'n groot verskeidenheid variante van die gereg bestaan. Ghoelasj geniet in Hongarye status as nasionale gereg en simbool van die land. Die gereg, wat in ander lande Ghoelasj, Goelasj, Gulasch, Gulyas of Goulash genoem word, staan in Hongarye self eintlik as Pörkölt of Paprikás bekend. Die eersgenoemde term verwys na geroosterde vleis, terwyl die tweede gereg met suurroom verfyn word en ongeag sy naam minder paprika bevat. Vir Tokány, 'n derde variant, word die vleis in lang strepies gesny. Die naam van die gereg is afgelei van die Hongaarse gulyás [ˈɡujaːʃ]. Gulya beteken "kudde, trop" of "vee, beeste" in Hongaars, terwyl gulyás na 'n beeswagter verwys.


Die Instituto Federal da Bahia is 'n universiteit geleë in Salvador da Bahia, Bahia, Brasilië. Dit is op 2 Junie 1910 gestig. (pt) Evolução Histórica do IFBA (pt) Lei 11.892/2008 - Institui a Rede Federal de Educação Profissional, Científica e Tecnológica, cria os Institutos Federais de Educação, Ciência e Tecnologia, e dá outras providências. (pt) curso de Tecnologias em Arte Dramática Wikimedia Commons het meer media in die kategorie Instituto Federal da Bahia. (pt) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Die vlag van Frans-Guyana is ’n nie-amptelike vlag van die Franse oorsese gebied. Op 29 Januarie 2010 het die Algemene Raad van die département van Frans-Guyana eenstemmig besluit op ’n vlag vir Frans-Guyana. Dit is egter nie deur die opperste streeksraad erken nie. Die enigste franse vlag wat amptelike status op die eiland geniet, kragtens die Franse grondwet, is die vlag van Frankryk. Die kleure van die vlag wat deur die Algemene Raad goedgekeur is het die volgende simboliese waardes: groen stel die woude voor, geel stel goud en ander minerale van die eilande voor en die rooi ster stel sosialisme voor. Die vlag is identies aan dié van die vakbond UGT en die Mouvement de décolonisation et d'émancipation sociale (Dekolonisasie en Sosiale Bevrydingsbeweging) wat beide ten gunste van onafhanklikheid is. Die vlag van die Région is 'n wit vlag met 'n logo van 'n geel ster op ’n blou strook bo ’n oranje figuur in ’n geel boor op ’n groen strook bo twee oranje golwende lyne. Bo en onder die logo is die woorde Guyane en la Région in groen aangebring.


Die Boel-ghieliemientjie (Coptostomabarbus wittei) is 'n varswatervis wat voorkom in die Okavangodelta, die boonste gedeelte van die Zambezirivier, die vloedvlaktes van die Kafuerivier en die Lualabarivier, 'n sytak van die Kongorivier. In Engels staan die vis bekend as die Upjaw barb. Die bek is opmerklik, skuins en die tong is goed ontwikkel. Die oë is groot. Die vis is deurskynend pienk of bruin en word rooi gedurende die broeiseisoen. Die vis het geen baarde nie en word tot 40 mm lank. Die vis leef in moerasse en vloedvlaktes in vlak water met digte plantegroei. Hulle vreet planktoniese organismes. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies A Complete Guide to the FRESHWATER FISHES of Southern Africa. Paul Skelton. 2001. ISBN 978-1-86872-643-1 David L. & Poll M., 1937. Contribution à la faune ichthyologique du Congo Belge: Collections du Dr. H. Schouteden (1924-1926) et d'autres récolteurs. Ann. Mus. Congo Belge (Ser. 1) v. 3 (fasc. 5). 189-294. BioLib (en) http://fishbase.org/summary/Coptostomabarbus-wittei.html


Die gevlekte ooruil is 'n roofvoël van mediumgrootte met die kenmerkende "ore" van 'n ooruil en groot, geel oë. Hulle is die kleinste van die ooruilspesies. Hierdie uile is die mees algemene uil wat in 'n groot verskeidenheid van habitatte voorkom - hulle het goed aangepas by die mens en is algemeen in beboude gebiede en in menslike nedersettings. Hierdie spesie is van mediumgrootte met die kenmerkende "ore" van die groep ooruile. In werklikheid is dit verepluise wat so regop staan – die uil se ore is onder die verekleed bedek en laer af langs die kop. Hulle word tussen 43 en 47 cm groot en kan tot 700 g weeg. Die mannetjie is effe groter as die wyfie – verder is daar geen geslagsdimorfie nie. Die bek en neusvrat is swart en die vere op hulle bene is wit. Hierdie uilspesie se pote is grys-bruin. Daar is twee kleurvariasies in hierdie spesie. Die normale vorm is grys op die bokant met ylverspreide, wit vlekke op die vlerke. Aan die onderkant is hulle wit, met fyn, grys strepies wat ook op die bene en pote sigbaar is.


Die geelneusmalmok, of geelneusalbatros, is 'n algemene seevoël. Wetenskaplikes is dit tans nie eens of die voël eintlik twee spesies verteenwoordig, die Atlantiese geelneusmalmok (Thalassarche chlororhynchos) en die Indiese geelneusmalmok (Thalassarche carteri), of die tweede 'n subspesie van die eerste is, en of beide dieselfde spesie is nie. Hoe dit ook al sy, geelneusmalmokke kan op eilande en kusgebiede in die Atlantiese en Indiese Oseaan aangetref word. Die geelneusmalmok is kleiner en fyner as die swartrugmalmok. Hy het wit vlerke met 'n smal, swart randstreep. Die vlerkrugkant, mantel en stertrugkant is swarterig-bruin. Die snawel kom pikswart voor, maar van naby kan 'n geel streep op die boonste rif waargeneem word. Die geel streep ontbreek by onvolwassenes, maar hulle het wel dieselfde ondervlerkvoorkoms as die volwassenes. Onvolwassenes kan ook van volwassenes onderskei word deurdat eersgenoemde se kop heeltemal wit is, sonder die grys skynsel wat by volwassenes voorkom. Diegene wat ten gunste van afsonderlike spesies is, merk op dat die volwasse voëls wat in die Indiese Oseaan voorkom se kop wit is, met 'n grys skynsel op hul wange, terwyl dié in die Atlantiese Oseaan se hele kop deur 'n grys skynsel gedek word.


Die Grootriethaan (Rallus caerulescens) is 'n voël en deel van die Rallidae familie. Die voël se broeihabitat is moerasse en rietvleie in die oostelike- en suidelike-dele van Afrika vanaf Ethiopië tot by Suid-Afrika. Die voëls is hoofsaaklik permanente inwoners maar 'n seisonale migrasie, in reaksie op die beskikbaarheid van vleilande, is al aangemeld. Volwasse Grootriethane is 28–30 cm lank en het hoofsaaklik 'n bruin rugkant en blougrys borskant, met 'n swart-en-wit dwarsstrepe aan die sye en onderstert. Dit is die enigste Rallus spesies met 'n ewekleurige rug. Die liggaam is lateraal afgeplat om die voëls toe te laat om deur die riete te beweeg. Hulle het lang tone, 'n kort stert en 'n lang slank dowwe rooi snawel. Die bene is rooi. Die Grootriethaan se neste in 'n droë plekke in die moerasse. Albei geslagte dra by tot die bou van die nes. Die tipiese broeisel is 2-6 roomwit eiers wat deur beide ouers vir ongeveer 20 dae uitgebroei word. Onvolwasse voëls lyk baie soos die volwassenes, maar die blou-grys word vervang deur buff. Die Prekosiale donsige kuikens is swart.


Die nasionale vlag van Colombia is op 26 November 1861 amptelik in gebruik geneem. Die vlag vertoon drie horisontale bane in geel bo, blou in die middel en rooi onder. Die ontwerp van die vlag is baie soortgelyk aan dié van Ecuador en Venezuela wat ook voormalige samestellende gebiede van Groot-Colombia is. Al drie vlae is gebaseer op ’n voorstel van die Venezolaanse generaal Francisco de Midanda wat in 1811 deur Venezuela aanvaar is en later deur Groot-Colombia met ’n paar verstellings. Geel stel die goud voor wat in Colombia ontdek is, blou stel die seë aan die kus van Colombia voor (Colombia is die enigste Suid-Amerikaanse land wat aan twee oseane grens) en rooi stel bloed voor van diegene wat gesterf het in die stryd om Colombia se vryheid. Ander variasies oor die interpretasie van die kleure bestaan ook, soos byvoorbeeld dat geel die son en die aarde voorstel, dat blou die water voorstel wat die mense in stand hou en dat rooi die bloed voorstel wat gevloei het van die mense wat vir Colombia se onafhanklikheid geveg het.


Die reuse-ooruil (Bubo lacteus) (ook bekend as Verreaux se ooruil) is 'n lid van die familie Strigidae en is die grootste uilspesie in Afrika. Hierdie uil word gereken as die wêreld se derde grootste uil, naas Blakiston se visuil en die Eurasiese ooruil. Alfabetiese lys van Suid-Afrikaanse voëls Lys van Suid-Afrikaanse voëls (gegroepeer) Lys van Suider-Afrikaanse voëls volgens wetenskaplike name BirdLife International (2004). Bubo lacteus. 2006 IUBN-rooilys van bedreigde spesies. Internasionale Unie vir die Bewaring van die Natuur 2006. Verkry op 11 May 2006. Databasis inskrywing gee kort verdediging hoekom hierdie spesie nie bedreigd is nie. Hierdie artikel is ’n saadjie. Voel vry om Wikipedia te help deur dit uit te brei.


Die Kaukasus-bergreeks (Abchasies: Кавказ, Kawkas; Armeens: Կովկաս; Azerbeidjans: Qafqaz; Georgies: კავკასიონი, Kawkasioni; Osseties: Кавказ, Kawkas; Persies: رشته‌کوه قفقاز; Russies: Кавказ, Kawkas; Turks: Kafkas Dağları) tussen die Swart- en Kaspiese See vorm een van die geografiese grense tussen Europa en Asië. Dit word verdeel in die Groter Kaukasus in die noorde en die Kleiner Kaukasus in die suide, wat deur die Koeravallei van mekaar geskei word. Die Kleiner Kaukasus word in die suide deur die Araksrivier begrens. Die pieke in sy vergletserde sentrale gedeelte verrys tot 'n hoogte van meer as 5 000 meter, waaronder twee uitgedoofde vulkane, Elbrus (5 642 meter) en Kasbek (5 033 meter). Die risiko van seismiese aktiwiteit is steeds hoog in die gebied. Die Kaukasus-bergreeks strek oor 'n afstand van 1 100 kilometer en oor vier lande, die Russiese Federasie (met die halfoutonome republieke Dagestan, Ingoesjetië, Tsjetsjnië, Noord-Ossetië-Alanië, Kabardino-Balkarië, Karatsjai-Tsjerkessië en Adigea) in die noorde, Georgië in die weste, en Armenië en Azerbeidjan in die suide.


Faisalabad (Pandjabi en Oerdoe: فیصل آباد) is die derde grootste stad in Pakistan ná Karatsji en Lahore. Dit het 'n bevolking van 2 880 675 in 2010 gehad en beslaan 'n oppervlakte van 1 280 km². Faisalabad was een van die gasheerstede tydens beide die Krieketwêreldbeker 1987 en Krieketwêreldbeker 1996. Hierdie artikel is ’n saadjie. Voel vry om Wikipedia te help deur dit uit te brei.


Konstantyn V (Grieks: Κωνσταντίνος Ε΄; 718 – 14 September 775) was die Bisantynse keiser van 741 tot 775. Konstantyn is in Konstantinopel gebore as die seun van Leo III en sy vrou, Maria. In Augustus 720 het sy pa hom as medekeiser aangestel en laat trou met Tzitzak, die dogter van die Kasaarse grootkhan Bihar. Sy nuwe vrou is in 732 herdoop tot Irene ("vrede"). Konstantyn het sy pa op 19 April 741 as keiser opgevolg. Hy is op 14 September 775 dood en is opgevolg deur sy seun, Leo IV die Kasaar. The Oxford Dictionary of Byzantium, Oxford University Press, 1991. Wikimedia Commons het meer media in die kategorie Konstantyn V. Hierdie artikel is vertaal uit die Engelse Wikipedia


Die gewone hardeblaar (Phylica paniculata) is 'n klein boom wat normaalweg struikagtig is en kan tot 4 m hoog word. Hulle groei op klipperige berghellings vanaf die Wes-Kaap tot by die Lebomboberge, die Soutpansberg en ook in die Chimanimaniberge in Zimbabwe. Die blare is klein, donker tot olyfgroen met 'n wit wollerige onderkant en styf ingerolde blaarrande. Die blomme is klein en wollerig. Die boom se nasionale nommer is 453.2. Phylica paniculata is deur Carl Ludwig Willdenow beskryf en is in die jaar 1798 in Sp. Pl. 1: 1112 gepubliseer. Phylica paniculata in PlantList Geargiveer 13 Mei 2020 op Wayback Machine/ https://www.treetags.co.za/national-list-of-indigenous-trees/ Phylica paniculata in Trópicos http://redlist.sanbi.org/species.php?species=4057-140 Watter Boom is dit? Eugene Moll 2013 ISBN 978 1 77007 832 1 Alfabetiese lys van Suid-Afrikaanse bome Hierdie artikel is ’n saadjie. Voel vry om Wikipedia te help deur dit uit te brei.


Die nasionale vlag van Chili is op 18 Oktober 1817 amptelik in gebruik geneem. Die vlag vertoon twee ewe hoë horisontale bane in wit bo en blou onder met ’n blou vierkant in die skildhoek waarin ’n wit vyfpuntige ster is. Die Chileense vlag is in Spaans bekend as La Estrella Solitaria (Die Alleenstaande Ster). Dit het ’n verhouding van 2:3 en is horisontaal verdeel in twee bane van gelyke grotte waarvan die onderste rooi is. Die boonste deel is verder verdeel in ’n blou vierkant met ’n enkele gesentreerde wit ster en ’n wit reghoek met ’n verhouding van 1:2. Die ster verteenwoordig dalk ’n gids tot vordering en eer, terwyl volgens ander interpretasies die ster onafhanklikheid voorstel; blou verteenwoordig die hemel en die Stille Oseaan, wit is vir die sneeubedekte Andes en rooi staan vir die bloed wat op pad na onafhanklikheid gevloei het. Volgens die epiese gedig La Araucana is die kleure ontleen van die vlag wat deur die Mapuche tydens die Arauco-oorlog gehys is. Die Vlagdag word jaarliks op 9 Julie gehou om die 77 soldate wat tydens die Slag van Concepción in 1882 gesterf het te gedenk.


Romanos II (Grieks: Ρωμανός Β΄; omstreeks 938 – 15 Maart 963) was die Bisantynse keiser van 959 tot met sy skielike dood in 963. Romanos II was die seun van keiser Konstantyn VII en Helena Lekapenos, die dogter van keiser Romanos I. Hy is as kind laat trou met Bertha, die buite-egtelike dogter van ’n Italiaanse koning, wat haar naam ná die troue na Eudokia verander het. Op 6 April 945, ’n paar maande nadat Konstantyn sy Lekapenos-swaers van die troon afgesit het, het hy Romanos as medekeiser gekroon. Bertha is in 949 dood en Romanos het in 956 getrou met Anastaso, ’n herbergier se dogter, wat ná die troue bekend was as Theophano. In November 959 het Romanos sy pa opgevolg te midde van gerugte dat hy of sy vrou Konstantyn vergiftig het. Romanos het sy pa se howelinge met sy en sy vrou se vriende vervang. Een van die mense wat haar posisie aan die hof verloor het, was Helena, Romanos se ma, en haar dogters, wat almal na ’n klooster gestuur is.


Die hertz is die SI-eenheid vir die meting van frekwensie en het die simbool Hz. As 'n periodiese verskynsel homself teen een keer per sekonde herhaal, dan het hy 'n frekwensie van een hertz. Die eenheid is na die Duitse fisikus Heinrich Hertz vernoem. Hierdie artikel is ’n saadjie. Voel vry om Wikipedia te help deur dit uit te brei.


Miafisitisme (van die Griekse mía, "een", en phýsis, "natuur"), soms ook henofisitisme genoem, is ’n Christologiese formule van die Oriëntaal-Ortodokse en verskeie ander kerke wat net die eerste drie ekumeniese konsilies aanvaar. Daarvolgens is die goddelikheid en menslikheid van Christus verenig in een natuur, sonder onderskeid of verwarring. Sommige kerke beskou hierdie leerstelling as ’n vorm van monofisitisme – die leer dat Christus net een enkele, goddelike natuur het. Op die Konsilie van Efese van 449 is Nestorius, die patriarg van Konstantinopel, se leerstelling verwerp dat Jesus se goddelike en menslike natuur twee aparte entiteite is en dat Maria nie Gods Moeder genoem kan word nie omdat sy net die ma van Jesus die mens is. Op die Konsilie van Chalcedon in 451 is besluit dat God in twee nature erken moet word wat onskeidbaar is: menslik en goddelik. Die Miafisiete het dit verwerp. Hulle het geglo Christus het net een natuur, wat sowel goddelik as menslik is. Hulle het geglo die besluite van Chalcedon grens aan Nestorius se dwaalleerstellings. ’n Groot chaos het in die Oos-Romeinse Ryk ontstaan.


Valderrodilla is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Die rooihartbees (Alcelaphus buselaphus) is 'n wildsbok wat in Suider-Afrika voorkom. Die bok is glansend rooibruin van kleur terwyl die bles op die gesig, stert en buitekant van die bene swart is met die agterkante van die boude ligbruin. Albei geslagte het horings. Hulle skouers is hoog met 'n knop daarop en die rug loop skuins af na agter. Die bul is 1,25 m hoog by die skouers wanneer hy volgroei is en weeg dan 150 kg, terwyl die koei sowat 120 kg weeg. Die rooihartbees is met 'n skouerhoogte van sowat 130 cm 'n taamlike groot antiloop wat tot 180 kg kan weeg. Kenmerkend vir die dier is die lang, smal gesig en die diep geriffelde horings, waarvan die boonste deel skerp na agter geboë is. Die horings word gewoonlik net langer as 60 cm. Die algemene pelskleur is ligrooibruin en die stert is swart. Die geslagte lyk eners, maar die koeie is effens kleiner as die bulle. Die soogdier word met oop vlaktes geassosieer en kom op verskeie tipes droë grasveld voor. Dit is 'n kuddedier en kan 'n snelheid van tot 65 km/h haal.


Theophilos (Grieks: Θεόφιλος; 813 – 20 Januarie 842) was die Bisantynse keiser van 829 tot met sy dood in 842. Hy was die seun van keiser Michael II en sy vrou Thekla. Sy pa het hom in 822 as medekeiser gekroon kort nadat hy die troon bestyg het. Ná sy dood op 2 Oktober 829 het Theophilus die alleenheerser geword. Hy was die tweede keiser van die Frigiese Dinastie en het sy leërs persoonlik aangevoer in sy lewenslange oorlog teen die Moslemse Arabiere, wat in 831 begin het. Theophilus is op 20 Januarie 842 dood nadat sy gesondheid ’n ruk lank agteruitgegaan het. Sommige historici beskou hom as een van die bekwaamste Bisantynse keisers en ander as ’n doodgewone man wat nie baie doeltreffend regeer het nie. Daar is egter geen twyfel dat hy dapper was nie. Hy het ook korrupsie en onderdrukking deur sy amptenare gestuit. Ondanks die koste van sy oorloë en groot bedrae wat bestee is aan geboue, die handel en nywerheid, was die ryk se finansies uitstekend, waarskynlik vanweë die doeltreffende administrasie van die departement.


SVV is 'n sokkerspan in Schiedam, Nederland. Die span speel tydens die 2011/12-seisoen in die Derde klasse (die sewende afdeling in Nederland). Vroeër het die span in die Eredivisie en Eerste divisie gespeel en het in 1949 selfs die Nederlandse kampioenskap en die eerste Nederlandse Supercup gewen. SVV het in 1991 uit die professionele sokker verdwyn na 'n saamsmelting met Dordrecht '90 tot SVV/Dordrecht '90. Die saamsmelting is na baie jare weer afgeskuif, waarna SVV weer onafhanklik as sokkerklub bestaan. Kampioen Nederland (1) 1948/49 Kampioen Eerste divisie (2) 1968/69, 1989/90 Johan Cruijff Schaal (1) 1949 Winston Bogarde Dick van Dijk Dick Advocaat


Palmerston North (Māori: Te Papaioea) is die sewende grootste stad in Nieu-Seeland en het sowat 81 300 inwoners (2010). Die stad is in die streek van Manawatu-Wanganui geleë. Palmerston North was een van die Nieu-Seelandse gasheerstede tydens beide die Rugbywêreldbeker 1987 en Rugbywêreldbeker 2011. Hierdie artikel is ’n saadjie. Voel vry om Wikipedia te help deur dit uit te brei.


Die Beleg van Kimberley het vanaf 14 Oktober 1899 tot 15 Februarie 1900 geduur tydens die Tweede Vryheidsoorlog. Die Transvalers het Kimberley as 'n ernstige bedreiging vir hul sekuriteit gesien op hul wesgrens. Hulle het onmiddellik begin om die stad te isoleer deur eerstens al die spoorverbindings noord en suid van die stad te beset en alle Britse voorposte te verdryf. Op 4 November 1899 het kommandant CJ Wessels die oorgawe van die stad van kolonel Robert Kekewich geëis. Kekewich was in bevel van die garnisoen van 4000 man. Uiteraard het Kekewich geweier en die beleg het begin; drie weke na die begin van die oorlog. Omrede Kimberley in oop terrein geleë is, was 'n gekonsentreerde aanval moeilik uitvoerbaar. Die Boere het egter so nou en dan die dorp bestook met hulle Long Tom-kanon. Die Boere se kanon was by Carter's Ridge, 'n plaas wes van Kimberley, opgestel. In antwoord op die Long Tom het die werkswinkels van die De Beersmyn binne 24 dae hulle eie kanon gebou. Hulle het die kanon Long Cecil genoem en die kanon kon missiele van 12 kg oor 'n afstand van 7 km skiet.


Die Britse Kroongebiede (Engels: Crown Dependencies) van die Britse Kroon is geen deel van die Verenigde Koninkryk en die Europese Unie nie. Die gebiede bestaan uit die Eiland Man in die Ierse See en die Kanaaleilande Guernsey en Jersey. http://www.publications.parliament.uk/pa/cm200910/cmselect/cmjust/56/5604.htm Staat van Jersey (en) Staat van Guernsey (en) Regering van die Eiland Man (en) Ministerie van Justisie Geargiveer 24 Februarie 2010 op Wayback Machine (en) Hierdie artikel is ’n saadjie. Voel vry om Wikipedia te help deur dit uit te brei.


The Daily Telegraph, aanlyn bekend as The Telegraph, is 'n nasionale Britse dagblad wat in Londen deur die Telegraph Media Group uitgegee word en oor die hele Verenigde Koninkryk en internasionaal versprei word. Dit is in 1855 deur Arthur B. Sleigh as die Daily Telegraph & Courier gestig. Die Telegraph word as 'n rekordkoerant beskryf en het oor die algemeen 'n internasionale reputasie vir gehalte, dit word beskou as een van die wêreld se "groot titels". Vooroordeelbeoordelingsplatform Allsides klassifiseer die koerant as regs-leunend in politiek. Dit is in 2015 met £30 000 beboet omdat dit 'n "ongevraagde e-pos aan honderdduisende intekenare gestuur het en hulle aangespoor het om vir die konserwatiewes te stem." Die slagspreuk van die koerant, "Was, is en sal wees", verskyn op die redaksionele bladsye en verskyn sedert 19 April 1858 in elke uitgawe van die koerant. Die koerant het in Desember 2018 'n daaglikse sirkulasie van 363 183 gehad, nadat dit afgeneem het van 1,4 miljoen in 1980. Sy susterkoerant The Sunday Telegraph, wat in 1961 begin is, het vanaf Desember 2018 'n sirkulasie van 281 025 gehad.


Zawia, Zawijah, Az Zawiyah, Zawiya, Zawiyya of Zawiyah (uitgespreek /zɑːˈwiːə/, Arabies: الزاوية, Italiaans: Ez Zauia) is 'n stad in noordwestelike Libië. Dit is die hoofstad van die huidige Zawia distrik. Hierdie artikel is ’n saadjie. Voel vry om Wikipedia te help deur dit uit te brei.


'n Astronomiese eenheid (AE, Engels: AU) is die gemiddelde afstand tussen die Aarde en die Son. Een astronomiese eenheid is gelyk aan sowat 150 miljoen kilometer. Die mees onlangse meting gee die presiese waarde as: 149 597 870,691 km. Hierdie maat word in sterrekunde gebruik om afstande in die ruimte aan te dui. Pluto is 39,5 AE van die Son af. Jupiter is 5,2 AE van die Son af. Die maan is 0,0026 AE van die Aarde af 1 AE = 149 597 870,691 kilometer 1 AE = 8,317 ligminute 1 AE = 499 ligsekondes 1 ligjaar = 63 241 AE 1 parsek = 206 265 AE 1 parsek = 3,262 ligjare The International System of Units (SI), 8ste uitg., 2006


Zimbabwe is onderverdeel in agt provinsies en twee stede met provinsiale status (Bulawayo en Harare). Die provinsies is verder onderverdeel in 63 distrikte. Hier volg 'n oorsig van die wysigings aan Zimbabwe se provinsiale grense: 1957: Die voormalige Suid-Rhodesië was onderverdeel in vyf provinsies, naamlik Bulawayo (Matabeleland), Gwelo (Midlands), Salisbury (Masjonaland), Umtari (Manicaland) en Victoria. 1974: Matabeleland word opgedeel in Matabeleland-Noord en Matabeleland-Suid. 1980: Suid-Rhodesië word onafhanklik as Zimbabwe. Die provinsie Victoria se naam word verander na Masvingo. 1981: Masjonaland-Noord word opgedeel in Masjonaland-Sentraal en 'n gedeelte van Masjonaland-Wes; Masjonaland-Suid word opgedeel in Masjonaland-Oos en die oorblywende deel van Masjonaland-Wes. 'n Deel van Matabeleland-Suid word ingedeel by Midlands. 1997: Bulawayo word afgeskei van Matabeleland-Noord en Harare van Masjonaland-Oos. 2000: Marondera vervang Harare as hoofstad van Masjonaland-Oos en Lupane word die hoofstad van Matabeleland-Noord in die plek van Bulawayo. ISO 3166-2:ZW "Zimbabwe Office of the UN Humanitarian Coordinator". Geargiveer vanaf die oorspronklike op 20 Maart 2007.


Internasionale Vertaaldag word elke jaar op 30 September waargeneem. Dit val saam met die feesdag van Hiëronimus, die Bybelvertaler wat as die beskermheer van vertalers gesien word. Die vieringe word sedert dit in 1953 ingestel is deur FIT (die Internasionale Federasie van Vertalers) bevorder. In 1991 is die idee van 'n amptelik erkende Internasionale Vertaaldag vir die eerste keer deur FIT voorgestel. Die doel agter die dag is om solidariteit te bewerkstellig en die professie wêreldwyd te bevorder. Dit skep 'n geleentheid om die belangrike en noodsaaklike werk wat vertalers verrig, met trots ten toon te stel. (en) ProZ.com se jaarlikse virtuele konferensie vir Internasionale Vertaaldag (en) Witskrif wat in 1997 deur L. Katschika by die FIT-konferensie in Italië gelewer is (en) Artikel oor Internasionale Vertaaldag op Prozwiki Hierdie artikel is ’n saadjie. Voel vry om Wikipedia te help deur dit uit te brei.


’n Eon is op die geologiese tydskaal ’n tydperk wat korter as ’n super-eon is en word weer verdeel in eras, periodes, epogs, tydsnedes en chrons. Die stratigrafiese terme eonoteem, erateem, sisteem, serie, etage en chronosone word gebruik vir die rotslae wat ooreenstem met hierdie geologiese tydperke in die Aarde se geskiedenis. Hierdie artikel is ’n saadjie. Voel vry om Wikipedia te help deur dit uit te brei.


Die vragskip MV Forresbank van die Britse handelsvloot het op 10 November 1958 aan die kus van Pondoland (Transkei, Oos-Kaap) vergaan. Hierdie skip onder bevel van kapt. B.T. Symmonds was van Kaapstad via Durban na die Ooste onderweg met van vrag van 1 000 ton antrasiet. Na 'n brand en ontploffings in die masjienkamer waarin een bemanningslid gesterf het, is dit deur sterk wind na die kus gedryf. Op 46 km suid van Port St. Johns, net noordoos van die mond van die Mtakatyerivier en naby die Hluleka Natuurreservaat het die skip op die rotse geloop. Hierdie dieselaangedrewe skip van 5159 ton met 2 skroewe is in 1925 in Glasgow gebou en was die eiendom van die Bank Line Ltd. Turner, Malcolm: Shipwreck and salvage in South Africa – 1505 to the present. Kaapstad: Struik, 1988. ISBN 0-86977-387-9 www.wrecksite.eu


Die Karboon is ’n geologiese periode van die Paleosoïese Era wat strek van die einde van die Devoon sowat 358,9 miljoen jaar gelede tot die begin van die Perm sowat 298,9 miljoen jaar gelede. Die naam kom van die Latynse woord carbo (steenkool) en is in 1822 deur die geoloë William Conybeare en William Phillips geskep. Dit verwys na die feit dat steenkool wêreldwyd in dié periode gevorm is. Die Karboon word dikwels in Amerika verder ingedeel in die vroeër Mississippium- en die latere Pennsylvanium-periode. Die Karboon is ook ’n chronostratigrafiese sisteem van die Paleosoïese erateem. Lewe op land was goed gevestig teen die aanbreek van die Karboon. Amfibieë was hier die oorheersende gewerweldes. Een van dié takke sou eindelik ontwikkel in reptiele, die eerste ten volle landgewerweldes. Geleedpotiges was ook algemeen en baie was groter as dié van vandag. Groot woude het die land bedek en sou later die steenkoolbodems vorm wat kenmerkend van die Karboon was. ’n Klein uitwissing, die Karboon-reënwoud-instorting, het in die middel van die periode plaasgevind weens ’n verandering in klimaat.


Afsettingsgesteentes of sedimentêre gesteentes is soorte rots wat gevorm is deur die afsetting van materiaal op die aarde se oppervlak en in water. Afsetting is die term wat gebruik word vir prosesse wat minerale en/of organiese deeltjies (detritus) laat vergader of minerale laat neerslaan uit ’n oplossing. Deeltjies wat ’n afsettingsgesteente vorm deur te versamel word sediment genoem. Dit word eers gevorm deur verwering en erosie op die plek van oorsprong en dan na die plek van afsetting vervoer deur water, wind, ys of gletsers. Afsettingsgesteentes maak maar sowat 8% uit van die volume van die aardkors. Dit is net ’n dun laag oor ’n kors wat hoofsaaklik uit stollings- en metamorfe gesteentes bestaan. Afsettingsgesteentes word afgeset in lae as strata, in dit vorm strukture bekend as lae. Die bestudering van die gesteentes verskaf inligting oor die oppervlak wat belangrik is in siviele ingenieurswese, byvoorbeeld vir die bou van paaie, huise, tonnels, kanale, ens. Dit is ook die hoofbron van inligting oor die geskiedenis van die aarde, insluitende paleogeografie, paleoklimatologie en evolusie. Daar is vier basiese prosesse betrokke by die formasie van sedimentêre gesteentes: Verwering/Erosie, deposisie/verskuiwing en kompaktering/sementering.


Papiaments (Papiamentu) is 'n taal wat deur die bewoners van die ABC-eilande (Aruba, Bonaire en Curaçao) gepraat word. Papiaments (in Afrikaans) of Papiamento is 'n kreool van Portugees wat deur verskillende tale soos Nederlands, Engels, Spaans en Afrikatale beïnvloed is. Elke eiland het sy eie dialek van die taal. In 2000 het 59 984 mense op Aruba aangedui dat hulle tuis Papiaments praat (69,4% van die bevolking) en in 2001 was dit 106 054 mense op Curaçao gewees (81,2%) en 8 059 op Bonaire (74,7%). In Nederland is daar moontlik 'n verdere 50 000 tot 60 000 sprekers wat die taal tuis praat. In totaal verstaan ongeveer 250 000 mense hierdie taal. "Ethnologue: Languages of the World, Seventeenth edition, Papiamentu" (in Engels). Ethnologue. Geargiveer vanaf die oorspronklike op 23 Oktober 2019. Besoek op 3 September 2018. "Invoeringswet openbare lichamen Bonaire, Sint Eustatius en Saba" (in Nederlands). wetten.nl. Geargiveer vanaf die oorspronklike op 1 Januarie 2016. Besoek op 1 Januarie 2011. Baptista, Marlyse (2009).


Die Swartland is 'n graan- en wynstreek in die Suidwes-Kaap en ook die naam van 'n plaaslike munisipaliteit met die hoofdorp Malmesbury asook Moorreesburg, Darling en die Riebeek-Vallei. Die huidige bevolking is ongeveer 80 000. Dit is kort na sy aankoms aan die Kaap deur Jan van Riebeeck "Het Zwarte Land" genoem, 'n verwysing na die swarterige kleur van die plantegroei in die gebied. Die naam is ook gegee aan 'n munisipaliteit wat ingevolge die nuwe munisipale bedeling van 2000 tot stand gekom het en waarvan Malmesbury die hoofdorp is. Nedersettings in die munisipaliteit: Abbotsdale Chatsworth Grottobaai Kalbaskraal Koringberg Malmesbury (setel) Moorreesburg Riebeek-Kasteel Riebeek-Wes Riverlands Yzerfontein Cornel Truter: Weskus - 'n Toeristegids. Tweede uitgawe. Kaapstad: Universiteit van Kaapstad 1998, bl. 56 Amptelike webwerf van die munisipaliteit


Die stigting van Rome is reeds sedert die begin van die historiografie 'n omstrede onderwerp waar mitiese oorlewerings dikwels met historiese feite vermeng is. In die 5de eeu v.C. het Griekse geskiedskrywers die Trojaanse held Aineias, wat volgens oorlewerings ná die plundering van Troja na Italië gevlug het, as stigter van Rome beskou. Tog was Aineias net een moontlike kandidaat in 'n reeks mitiese avonturiers wat na bewering kolonies in die westelike Middellandse See gestig het. Hierdie mites het allesbehalwe historiese waarhede oorgedra, maar was nogtans gewild by die Griekse leserspubliek en het later ook in Rome belangstelling gewek. Die Romeine het eers omstreeks 200 v.C. begin om historiese werke saam te stel. Die eerste boek oor die geskiedenis van Rome, wat deur die senator Quintus Fabius Pictor (254-201 v.C.) in Grieks geskryf is, het – behalwe vir enkele aanhalings – grotendeels verlore gegaan. Fabius Pictor het waarskynlik die argiewe van Romeinse priesters, dokumente van leidende adellike families en verslae van Griekse historici as bronmateriaal geraadpleeg en hierby ook aandag aan orale oorlewerings asook inskripsies, monumente en ander oorblyfsels uit die argaïese tydperk geskenk.


Die Bergrivierdam is 'n dam in die Bergrivier naby Franschhoek in die Wes-Kaap, Suid-Afrika. Die dam is in 2008 voltooi. Dit het 'n oppervlakte van 537 ha agter 'n wal wat 68 m hoog is. Die bakmaat van die dam is 130 miljoen m3. Die dam vorm die middelpunt van die Bergrivierdamprojek. Die projek is ontwerp om winterreën op te vang, te stoor en dit gedurende die droë somermaande aan Kaapstad te lewer. Lys van grootste damme in Suid-Afrika Die Suid-Afrikaanse Gids: feite en wenke. Isabel Uys. 2009. ISBN 978-1-86919-324-9 HAT Taal-en-feitegids, Pearson, Desember 2013, ISBN 978-1-77578-243-8


Die uMzinyathi-distriksmunisipaliteit is een van die 10 distriksmunisipaliteite van KwaZulu-Natal. Die setel van die munisipaliteit is in Dundee. Die meeste inwoners in die munisipale gebied is Zoeloesprekend. Die munisipaliteit se kode is DC24. Die munisipaliteit word begrens deur: Amajuba (DC25) in die noorde Zululand (DC26) in die noordooste uThungulu (DC28) in die ooste iLembe (DC29) in die suidooste uMgungundlovu (DC22) in die suidweste uThukela (DC23) in die weste Die munisipaliteit bestaan uit die volgende plaaslike munisipaliteite: Die volgende statistiek is van die sensus in 2001: Verkiesingsuitslae vir die munisipaliteit in die Suid-Afrikaanse algemene verkiesing van 2004. Bevolking 18 en ouer: 224 263 [49.13% van die totale bevolking] Totale stemme: 122 689 [26.88% van die totale bevolking] Stempersentasie: 54.71% van die persentasie van die stemgeregtigdes uMzinyathi-dm webblad Munisipale Afbakeningsraad Geargiveer 26 April 2009 op Wayback Machine StatsSA sensus 2001 blad Geargiveer 12 Desember 2005 op Wayback Machine OVK 2004 verkiesingsuitslae


Die Swazi's is 'n Bantoevolk in Suider-Afrika. Hulle woon hoofsaaklik in Eswatini (voorheen Swaziland), Suid-Afrika en in die suide van Mosambiek. Die Swazi's se taal is Swazi. Van die 2,5 miljoen Swazi's woon 'n groot deel (ongeveer 50%) in Suid-Afrika. Die onafhanklike staat eSwatini het sy oorsprong in die agttiende eeu met die integrasie van Nguni- en Sotho-elemente. Oorspronklik het die Sotho die noordelike streke van eSwatini bewoon en die Nguni die suidelike streke. Sedert 1820 is hulle onderwerp aan die Nguni-stamhoof Sobhuza I van die Ngwane-stam. Sy seun, Mswati, wat uiteindelik die Sotho onderwerp het, het die unifikasieproses voltooi en Mswati III heers vandag oor die hele Swazi-koninkryk. Die Sotho-sprekende volke is òf deur die proses geabsorbeer òf weggedryf en groot getalle Nguni-vlugtelinge vanuit KwaZulu-Natal het hulle by die Swazi aangesluit. Die tradisionele Swazikraal is betreklik klein en word soms net deur een familie bewoon. Dit is gewoonlik naby die stam se gemeenskaplike weivelde geleë. Die middelpunt van 'n kraal is die beeskraal, wat in die geval van 'n stamkaptein se kraal 2 ingange het.


Die National Freedom Party is 'n politieke party in Suid-Afrika. Die party is op 25 Januarie 2011 deur die voormalige nasionale voorsitter van die Inkatha-Vryheidsparty, Zanele kaMagwaza-Msibi, gestig. Die party is in Durban se stadsaal gestig met die oog op die Munisipale Verkiesing van 2011 met hulle fokus op KwaZulu-Natal. Lys van politieke partye in Suid-Afrika (en) "Breakaway party to contest KZN wards". Besoek op 25 Januarie 2011. "This is how many MPs each party can send to Parliament" (in Engels). News24. Geargiveer vanaf die oorspronklike op 8 November 2019. Besoek op 11 Mei 2019. "2014 National and Provincial Elections Results – 2014 National and Provincial Election Results" (in Engels). elections.org.za. Geargiveer vanaf die oorspronklike op 15 September 2019. Besoek op 13 Oktober 2016. "Results Summary – All Ballots" (PDF) (in Engels). elections.org.za. Besoek op 6 November 2021. "Results Summary – All Ballots" (PDF) (in Engels). elections.org.za. Geargiveer (PDF) vanaf die oorspronklike op 19 Junie 2019.


Ludwig Eduard Boltzmann (Duitse fonetiese uitspraak: |ˈluːtvɪç ˈbɔlt͡sman; 20 Februarie 1844 – 5 September 1906) was 'n Oostenrykse fisikus en filosoof. Sy grootste prestasie was die ontwikkeling van statistiese meganika, wat 'n verduideliking bied van, en voorspel hoe, die eienskappe van atome (soos bv. atoommassa, elektriese lading en struktuur) die fisiese eienskappe van materie bepaal (soos bv. die viskositeit, termiese geleidingsvermoë en diffusie of verspreiding daarvan). Boltzmann het die woord ergodisiteit uitgedink terwyl hy besig was om aan 'n probleem in statistiese meganika te werk. Roman Sexl & John Blackmore (eds.), "Ludwig Boltzmann – Ausgewahlte Abhandlungen", (Ludwig Boltzmann Gesamtausgabe, Band 8), Vieweg, Braunschweig, 1982. John Blackmore (red.), "Ludwig Boltzmann – His Later Life and Philosophy, 1900–1906, Book One: A Documentary History", Kluwer, 1995. ISBN 978-0-7923-3231-2 John Blackmore, "Ludwig Boltzmann – His Later Life and Philosophy, 1900–1906, Book Two: The Philosopher", Kluwer, Dordrecht, Nederland 1995.


Michel Serres (Agen, 1 September 1930) is 'n Franse filosoof en wetenskap historikus. Sy eerste werke het hoofsaaklik gefokus op die probleem van rasionaliteit en vooruitgang in die wetenskappe en die gevolge daarvan. Sy vroeë Hermès-reeks het hoofsaaklik gefokus op die rol van kommunikasie, en kan in 'n sin binne (wiskundige) strukturalisme geplaas word. 'n Sentrale metafoor wat hy gebruik, is dié van die boodskapper, hoofsaaklik gesimboliseer deur Hermes, die Griekse god van handel en verkeer. In latere werke gebruik hy ook die metafoor van die engele. Vanaf die 1980's was daar egter 'n verskuiwing in Serres se werk. Terwyl hy in sy vroeëre werke hoofsaaklik 'n soort kommentaar op ander skrywers ontwikkel het, het hy later sy eie konsepte ontwikkel. Hy beperk hom nie net tot wetenskaplike teorieë nie, maar ook op literatuurontledings en mites. Serres is ook 'n entoesiastiese voorstander van die vrye verspreiding van kennis en is ook in sy lewe baie positief oor Wikipedia. Die doktorsgraad van Serres, Le Système de Leibniz et ses modèles mathematiciques (1968), het oor die werk van Gottfried Leibniz gehandel en kan steeds binne die wiskundefilosofie geplaas word.


Die Groot St. Bernardpas (Duits: Grosser Sankt Bernhard, Frans: Col du Grand St-Bernard, Italiaans: Colle del Gran San Bernardo) is die derde hoogste bergpas in Switserland op 2 469 m (8 100 voet), geleë in die munisipaliteit Bourg-Saint-Pierre. Dit verbind Martigny in die kanton van Valais in Switserland met Aosta in die Aostavallei en Piëmont in Italië. Dit is die laagste pas op die rug van die Alpe tussen Mont Blanc en Monte Rosa. Die pas self is in Switserland, baie naby aan Italië. Dit is geleë op die hoofwaterskeiding van die Rhône en die Poriviere. Die Groot St. Bernardtonnel is in 1964 voltooi om verligting te bring vir die pas. Vandag het dit slegs historiese en ontspanningswaarde. in 1800 het Napoleon Bonaparte en sy leër oor die pas gemasjeer om Italië binne te val. Lys van bergpasse oor die Alpe Lys van Switserse bergpasse Historisches Lexikon der Schweiz: Grosser Sankt Bernhard (Pass). Besoek op 15 November 2017 Hierdie artikel is ’n saadjie. Voel vry om Wikipedia te help deur dit uit te brei.


Die Horing van Afrika (Somalies: Geeska Afrika, Oromo: Gaaffaa Afriikaa, Amharies: የአፍሪካ ቀንድ? yäafrika qänd, Arabies: القرن الأفريقي al-qarn al-'afrīqī, Tigrinya: ቀርኒ ኣፍሪቃ), ook Somaliese Skiereiland genoem, is 'n skiereiland en die verste oostelike punt van die vasteland van Afrika, waar die Rooisee in die Indiese Oseaan (Golf van Aden) uitmond. Die term word ook gebruik vir die aangrensende gebied. In die gebied is die lande Ethiopië, Somalië, Eritrea en Djiboeti geleë. Teenoor die Horing van Afrika is die Arabiese Skiereiland en aan die Horing se kus is die eiland Sokotra geleë wat aan Jemen behoort. In die ooste is die Arabiese See geleë wat 'n deel van die Indiese Oseaan vorm. Belangrike inheemse tale in hierdie streek sluit in: Somalies, Amharies, Tigrinya, Afar, Oromo en Arabies. Robert Stock, Africa South of the Sahara, Second Edition: A Geographical Interpretation, (The Guilford Press: 2004), bl. 26 Michael Hodd, East Africa Handbook, 7th Edition, (Passport Books: 2002), bl.


Bentley is 'n Britse vervaardiger van groot, gerieflike en baie duur motorkarre, soortgelyk aan die Rolls-Royce. In 1998 het Volkswagen Bentley vir £ 430 000 000 gekoop. Die maatskappy is 18 Januarie 1919 deur Walter Owen Bentley (1888–1971) in Engeland gestig. Ná die Eerste Wêreldoorlog was Bentley bekend vir sy sportmotors wat aan die Le Mans-wedrenne deelgeneem, en dikwels ook gewen het. Bentley word in 1931 deur Rolls-Royce oorgeneem, waarna produksie is vir 2 jaar gestaak is. Sedert 1998 word Bentley egter deur die Duitse Volkswagen-groep besit.


Jerusalem (Hebreeus: ירושלים Jeroesjalajim, luister (hulp·inligting); Oud-Grieks: Ἱεροσόλυμα; Latyn: Hierosolyma; Arabies: القدس, al-Quds (asch-Scharif), luister (hulp·inligting), letterlik: „die Heilige“ of amptelik: أورشليم القدس, Urshalim-al-Quds; Turks: Kudüs) is die hoofstad en grootste nedersetting van Israel met 'n bevolking van 933 113. Die stad lê tussen die Middellandse See in die weste en die Dooie See in die ooste. Jerusalem is die Heilige stad van die drie Abrahamitiese gelowe Judaïsme, Christendom en Islam. Jerusalem is saam met Hebron, Safed en Tiberias een van die vier heilige stede binne Judaïsme. In Islam is Jerusalem die derde heiligste stad net na Mekka en Medina. In die ou stad lê die Klaagmuur, die Grafkerk en die Rotskoepel. Oos-Jerusalem is onderverdeel in 'n Joodse, 'n Christen-, 'n Moslem- en 'n Armeense kwartier. Oos-Jerusalem word deur Palestyne opgeëis as hoofstad van 'n toekomstige Staat Palestina, 'n belangrike element in die Israel-Palestina-konflik.


Club América is 'n sokkerspan uit Meksiko Stad, wat in die Primera División speel. Club América speel se tuiswedstryde in die Azteca Stadion, wat met 115.000 sitplekke die grootste sokkerstadion ter wêreld is. Die span het tien keer die nasionale titel gewen. Kampioen Meksiko (10) 1966, 1971, 1976, 1983, 1984, 1985, 1988, 1989, 2002, 2005 Meksiko-beker (5) 1938, 1954, 1955, 1964, 1965, 1974 Supercup Meksiko 1955, 1976, 1988, 1989, 2005 CONCACAF Champions Cup (5) 1977, 1987, 1990, 1992, 2006 CONCACAF Giants Cup (1) 2001 Copa Interamericana (2) 1978, 1993 Salvador Cabañas Leo Beenhakker


Midden-Groningen is 'n munisipaliteit in die Nederlandse provinsie Groningen. Die munisipale gebied het 'n bevolking van sowat 61 000 in 2021 en 'n oppervlakte van sowat 296 km². Die munisipaliteit is op 1 Januarie 2018 deur die saamsmelting van die munisipaliteite Hoogezand-Sappemeer, Menterwolde en Slochteren gestig. Borgercompagnie, Foxhol, Froombosch, Harkstede, Hellum, Hoogezand, Kiel-Windeweer, Kolham, Kropswolde, Lageland, Luddeweer, Meeden, Muntendam, Noordbroek, Overschild, Sappemeer, Scharmer, Schildwolde, Siddeburen, Slochteren, Steendam, Tjuchem, Tripscompagnie, Waterhuizen, Westerbroek, Woudbloem en Zuidbroek. Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Sinai (Arabies: سيناء) is 'n skiereiland in Egipte en behoort tot Asië. Dit het 'n oppervlakte van 61 000 km² en lê tussen die Middellandse See in die noorde en die Rooisee in die suide. In die weste is die Suezkanaal en die Golf van Suez, in die ooste is die Golf van Akaba en die grens tot Israel geleë. Sinai is veral bekend vir die Sinaiberg, waar Moses volgens die Bybel die Tien Gebooie van God ontvang het, en die Sint-Katarinaklooster, wat tussen 548 en 565 gestig is. Die Sinaiberg is 'n heilige plek vir Jode, Christene en Moslems. Belangrike hawestede sluit in Taba in Egipte en Eilat in Israel. Sharm El Sheikh is die bekendste vakansieoord van Sinai. Wikimedia Commons het meer media in die kategorie Sinai. (en) "Sinai Peninsula". Encyclopædia Britannica. Besoek op 3 Junie 2017. Hierdie artikel is ’n saadjie. Voel vry om Wikipedia te help deur dit uit te brei.


UTC+14 is die tydsone waar 'n nuwe dag begin. UTC+14 word gebruik in: Kiribati: Kiritimati en die ander Line-eilande (Sone 3: Line-eilandetyd) */** Die land het die somertyd nie. Tokelau Samoa (en) Stede in UTC+14


Edenburg in die Vrystaat was 'n kiesafdeling van die Suid-Afrikaanse Volksraad vanaf die eerste algemene verkiesing op 15 September 1910 ná Uniewording op 31 Mei daardie jaar. (en) Potgieter, D.J. (red.) 1972. Standard Encyclopaedia of Southern Africa. Cape Town: Nasionale Opvoedkundige Uitgewery (Nasou). (af) Schoeman, B.M. 1977. Parlementêre verkiesings in Suid-Afrika 1910-1976. Pretoria: Aktuele Publikasies.


Christine Lahti (gebore 4 April 1950) is 'n Amerikaanse aktrise en regisseuse. Sy is bekend vir haar rolle in die rolprente Running on Empty (1988) en Petunia (2012), en in die televisiereekse Chicago Hope (1994) en Jack & Bobby (2004). 1981: Whose Life Is It Anyway? 1984: Swing Shift 1986: Just Between Friends 1987: Housekeeping 1988: Running on Empty 1989: Gross Anatomy 1990: Funny About Love 1991: The Doctor 1992: Leaving Normal 1995: Hideaway 1996: Pie in the Sky 1999: Judgment Day: The Ellie Nesler Story 2001: My First Mister 2012: Petunia 2015: Safelight 2015: Touched with Fire 2015: The Steps 2017: Becks Ashes to Asheville 1977: The Harvey Korman Show 1994: Chicago Hope 2004: Jack & Bobby 1978: Dr. Scorpion 1978: The Last Tenant 1980: The Henderson Monster 1982: The Executioner's Song 1984: Single Bars, Single Women 1985: Love Lives On 1989: No Place Like Home 1990: Three Hotels 1991: Crazy from the Heart 1992: The Fear Inside 1992: The Good Fight 1995: The Four Diamonds 1997: Hope 1998: The Annual Museum of TV and Radio Honors.


Driehoeksmeting of trigonometrie is 'n vertakking van die wiskunde wat oor driehoeke handel. Dit ondersoek veral driehoeke waarvan een hoek 90° is (reghoekige driehoeke), asook die verhoudings tussen hoeke en sylengtes — byvoorbeeld die trigonometriese funksies soos sinus (sin), cosinus (cos) en tangens (tan). Afgesien van gewone driehoeke in 'n plat vlak, word driehoeke op 'n sfeer ook ondersoek in sferiese trigonometrie. 'n Trigonometriese sirkel is 'n sirkel met 'n straal van 1 en die middelpunt as oorsprong van die assestelsel. Die cosinus van die hoek α {\displaystyle \alpha \!} is die waarde van α {\displaystyle \alpha \!} op die sirkel op die x-as en die sinus van α {\displaystyle \alpha \!} is die waarde op die y-as. Daarin word die volgende verwantskappe sigbaar sin  ( − α   ) = − sin  α {\displaystyle \sin(-\alpha \ )=-\sin \alpha \!} cos  ( − α   ) = cos  α


.us is die Internettopvlakdomein vir die Verenigde State van Amerika. Lys van Internettopvlakdomeine IANA se whois-inligting vir .us


Oupa en die Plaasnooientjie is 'n Afrikaanse rolprent wat in 1960 uitgereik is en in swart en wit geskiet is. Die regisseur was Pierre de Wet. Die rolprent is 'n drama en 'n romantiese komedie. Frederik Burgers as die oupa Miemsie Retief Jan Cronjé En andere. 'n Ryk oupa besluit sy kleindogter moet leer hoe om in die stad te oorleef en neem haar self stad toe om stadsmaniere aan te leer - met skreeusnaakse gevolge. Lys van Afrikaanse rolprente Hierdie artikel is ’n saadjie. Voel vry om Wikipedia te help deur dit uit te brei.


Die kleingrysmuishond (Galerella pulverulenta) kom voor in die suide van Suid-Afrika. Die soogdier is verwant aan die Swartkwasmuishond. Van ver lyk die muishond grys maar van naby is hy swart met wit of geelbruin spikkels. Die hare is kort en lê plat en bedek die ore effens. Die hare is dik om die stertbasis en word al hoe korter na die stertpunt toe. Die bene vertoon donkerder as die as die lyf. Die mannetjie kan tot 1.25 kg weeg en die wyfie 0.9 kg. Die mannetjie is effens groter as die wyfie. Die muishond benut verskeie habitats; vanaf fynbos tot woude; selfs dele met baie min plantegroei. Hulle eet insekte, muise, voëls, en reptiele. Hulle is daglewend en rus tydens die warmste tyd van die dag en hulle loop gewoonlik alleen of in pare. Die kleintjies bly in die teelgate totdat hulle gespeen is. Hulle is hoofsaaklik grondlewend en klim soms boom as hulle jag. Die dier is nie bang vir mense nie en gebruik rotsstapels, gate in termiethope en ander gate vir skuiling. Twee tot vier kleintjies word vanaf Augustus tot Desember gebore. Die luiperd, rooikat en rooijakkals is die Kleingrysmuishond se natuurlike vyande.


Steven Waddington (gebore 28 November 1968) is 'n Engelse akteur en skrywer. Hy is bekend vir sy rolle in die rolprente Edward II (1991), The Last of the Mohicans (1992), en The Imitation Game (2014), en in die televisiereeks The Tudors (2007). 1991: Edward II 1992: The Last of the Mohicans 1994: Donot Get Me Started 1995: Carrington 1998: Tarzan and the Lost City 2000: The Unscarred 2003: Warrior Queen 2010: Ultramarines: A Warhammer 40,000 Movie 2011: The Hunters 2012: When the Lights Went Out 2014: The Imitation Game 2014: One Night in Istanbul 2006: Vital Signs 2007: The Tudors 2012: The Syndicate 2014: Halo: Nightfall 2005: The Baby War 2006: The Curse of King Tut's Tomb 2010: Frost Giant Steven Waddington in die Internet-rolprentdatabasis


Sean Bean (gebore 17 April 1959) is 'n Engelse akteur en vervaardiger.


William Harvey (1 April 1578 - 3 Junie 1657) was 'n Engelse dokter wat 'n groot bydrae tot die mediese wetenskap gelewer het deur te ontdek hoe bloed in 'n sirkelbaan deur die liggaam vloei en die rol van die hart daarin. William Harvey is op 1 April 1578 op Folkestone, in Kent, Engeland, as die seun van 'n suksesvolle handelaar gebore. Ná sy skoolopleiding het hy in Cambridge gaan studeer en daarna aan die Universiteit van Padua in Italië, waar daar toe 'n bekende mediese skool was. Harvey se familiewapen pryk vandag nog in die voorportaal van die Universiteit van Padua as 'n huldeblyk aan een van die inrigting se beroemdste studente. Een van sy leermeesters aan dié universiteit was Fabricius van Aquapendente, wat sy studente geleer het dat daar kleppe in die are is. Fabricius was egter nie seker wat die doel van die kleppe was nie. Nadat Harvey sy graad in 1602 behaal het, is hy terug na Engeland, waar hy in 1607 tot die Royal College of Physicians toegelaat is. In 1609 is hy aangestel as dokter by die St. Bartholomeus-hospitaal in Londen.


Maanfase of maangestalte verwys na die vorm van die verligte deel van die Maan soos van die Aarde af gesien. Die maanfases verander terwyl die Maan om die Aarde wentel na gelang van die veranderende posisie van die Maan en Son in verhouding tot die Aarde. Die Maan het ’n sinchroniese rotasie vanweë die Aarde se swaartekrag, en daarom is net die een kant van die Maan altyd van die Aarde af sigbaar. Hoe groot die deel is wat verlig word, hang af van die posisie van die Maan in sy wentelbaan. Dit kan wissel tussen 100% (volmaan) en 0% (donkermaan). Die donker-liggrens is die grens tussen die verligte deel en die donker deel. Elk van die "tussenfases" (sien onder) is rofweg sewe dae (~7,4 dae), maar dit wissel effens vanweë die elliptiese wentelbaan van die Maan. Buiten sommige kraters naby die Maan se pole, soos Shoemaker, kry alle dele van die Maan sowat 14,77 dae sonskyn, gevolg deur 14,77 dae donkerte. In die Westerse kultuur word die vier hooffases van die Maan donkermaan, eerste kwartier, volmaan en laaste kwartier genoem.


Die Katima Mulilo-brug oor die Zambezirivier is ‘n belangrike skakel in die trans-Caprivi-hoofweg in suidelike Afrika. Die brug is by 17° 28′ 18″ suid, 24° 14′ 59″ oos, by die Wenela-grenspos in Namibië (3 km wes van die dorp Katima Mulilo) en Sesheke in Zambië. Dit is op die punt waar die M10-pad (tussen Livingstone in die suide en Mongu in die noorde) en die B8-pad (tussen Ngoma Bridge aan die Choberivier in die ooste op die grens met Botswana en Otavi in Namibië in die weste) aan mekaar skakel. Die brug lê net-net op Zambiese grondgebied. Die trans-Caprivi-korridor is van groot ekonomiese belang vir die suidelike deel van sentraal Afrika. Die pad van nagenoeg 3 000 km verbind veral die kopermyne rondom Kolwezi, Lubumbashi, Kitwe en Ndola sowel as Lusaka en Livingstone via die Caprivistrook met die diepseehawe van Walvisbaai. Ongeveer ‘n 200 vragmotors gebruik daagliks die brug en dit duur 4 dae om die hawe vanaf die myne te bereik. Dit is 877,4 m lank, 10,1 m breed en het 19 boë.


Gethyllis hallii is 'n meerjarige geofiet wat tot die genus Gethyllis behoort en deel is van die Sukkulente Karoo. Die spesie is inheems aan die Noord-Kaap en die Wes-Kaap. Dit kom in Namakwaland, van Koingnaas tot by Vredendal, voor en word as seldsaam beskou.. http://redlist.sanbi.org/species.php?species=2084-15 http://plantsoftheworldonline.org/taxon/urn:lsid:ipni.org:names:929432-1


Hierdie artikel handel oor die stad in Engeland. Sien gerus Birmingham (dubbelsinnig) vir ander gebruike van die term. Birmingham is 'n stad en 'n metropolitaanse gebied (borough) in die westelike Middelland van Engeland. Birmingham is die naasgrootste stad in die Verenigde Koninkryk en was voorheen ’n vuil nywerheidstad, maar is deesdae ook ’n sentrum vir kuns en klassieke musiek. Histories was dit een van die vernaamste spilpunte van die Industriële Rewolusie in Groot-Brittanje gewees. Die stad is in die verlede ook die "wêreld se werkwinkel" en "die stad van 'n duisend ambagte" genoem. Birmingham het van 'n onbenullige nedersetting, waarvan die waarde in Willem die Veroweraar se Domesday Book van 1086 op slegs £1 beraam is, tot die tweede belangrikste stad in die Britse Ryk met 'n bevolking van meer as een miljoen gegroei. Die merkwaardige ekonomiese ontwikkeling het in 1154 begin toe die status van markdorp aan Peter de Birmingham se klein nedersetting toegeken is. Die sentrale markplein, die driehoekige Bull Ring, met die St. Martins-parogiekerk in sy middel, het vervolgens tot 'n beduidende handelsplek ontwikkel.


2 Augustus is die 214de dag van die jaar in die Gregoriaanse kalender (215de in skrikkeljare).


Die jaar 372 was 'n skrikkeljaar wat volgens die Gregoriaanse kalender op 'n Saterdag begin het. Dit was die 72ste jaar van die 4de eeu n.C. In teenstelling met gewone jare het die jaar 366 dae en 'n 29 Februarie gehad. Gregorius van Nyssa word biskop.


Die Heilige Romeinse Ryk was die magsgebied van die Romeins-Duitse keisers van die Middeleeue tot 1806. Ná die afsterwe van Lodewyk die Vrome is die Frankiese Ryk in drie dele verdeel: die Wes-Frankiese Ryk, die historiese voorloper van die huidige Frankryk, Lotaringe, 'n koninryk, wat van die Noordsee tot by Rome gestrek, maar uiteindelik verdwyn het, en die Oos-Frankiese Ryk, net soos Lotaringe 'n uitgestrekte ryk in die hart van Europa. Die Heilige Romeinse Ryk is vanaf die 10de eeu onder die heerskappy van die Ottone-dinastie uit die voormalige Karolingiese Oos-Frankiese Ryk gevorm. Die Oos-Frankiese koning het na homself as die rex Francorum orientalium verwys – "koning van die Oos-Franke" – en was in feite die heerser oor 'n ryk met 'n verskeidenheid opstandige stamme. Die term Romanum Imperium (Latyns "Romeinse Ryk") was eers vanaf 1034 gebruiklik, Sacrum Imperium ("Heilige Ryk") vanaf 1157, terwyl die titel Sacrum Romanum Imperium vir die eerste keer in 1254 in 'n historiese dokument gebruik is.


Die 2020 Formule Een Oostenrykse Grand Prix is op 5 Julie 2020 op die Red Bull Ring in Spielberg, Oostenryk gehou. Dit was die eerste wedren van die veranderde kampioenskapseisoen gewees. Pirelli het die volgende bande in Oostenryk verskaf: "Formula 1 Rolex Grosser Preis von Österreich 2020 – Qualifying". Formula1.com. 4 Julie 2020. Besoek op 5 Julie 2020.


Die 2021 Formule Een Franse Grand Prix is op 20 Junie 2021 op die Paul Ricard-renbaan gehou. Die was die sewende wedren van die kampioenskap gewees. Die wedren is deur Max Verstappen in sy Red Bull-Honda gewen, en al die deelnemers kon die ren voltooi. Pirelli het die volgende bande in Frankryk verskaf: * Mick Schumacher neem nie aan K2 deel nie, na 'n ongeluk tydens K1. ** Joeki Tsunoda tol van die baan af tydens K1. Lance Stroll kon nie 'n spoedrondte ry nie, weens die ongeluk van Mick Schumacher in K1. Hulle is wel toegelaat om deel te neem volgens die wedrenbeamptes. * Max Verstappen ontvang 'n bykomende punt vir die vinnigste rondte gery. "Formula 1 Emirates Grand Prix De France 2021 - Race Result". Formula 1® - The Official F1® Website (in Engels). 2021-06-20. Besoek op 2021-06-20.


Die 2020 Formule Een Emilia-Romagna Grand Prix is op 1 November 2020 op die Enzo en Dino Ferrari-renbaan in Imola, Emilia-Romagna-streek, Italië gehou. Dit was die dertiende wedren van die kampioenskapseisoen gewees. Die FIA eksperimenteer met 'n "verkorte" renskedule vir die naweek, daarom is daar slegs een vrye oefening op Saterdagoggend gehou, waarna die kwalifisering 4 uur later plaasgevind het. * Lewis Hamilton ontvang 'n ekstra punt vir die vinnigste ronde. "Formula 1 Emirates Gran Premio dell'Emilia Romagna 2020 – Qualifying". Formula1.com. 31 Oktober 2020. Besoek op 31 Oktober 2020.


'n Velaar of Velêre konsonant is 'n klank gevorm naby of teen die sagte verhemelte. Die byvoeglike naamwoord vir hierdie klank is ook velaar of velêr. Voorbeelde van velare in Afrikaans is die 'g', die sagter 'ch', asook die 'ng', soos in ding.


Banda Atjeh (Indonesies Banda Aceh = Hawe van Atjeh) -vroeër Kota Radja = Koningsstad- is 'n stad in Indonesië op die Sumatra-eiland.


Tom Guiry (gebore 12 Oktober 1981) is 'n Amerikaanse akteur. Hy is bekend vir sy rolle in die rolprente The Sandlot (1993), U-571 (2000), Black Hawk Down (2001), en Mystic River (2003). 1993: The Sandlot 1994: Lassie 1996: The Last Home Run 2000: U-571 2000: Tigerland 2001: Black Hawk Down 2003: Mystic River 2003: The Mudge Boy 2007: Black Irish 2007: Prisoner 2011: Joint Body 2014: Mahjong and the West 2016: Culling Hens 2017: Sollers Point 2007: The Black Donnellys 1995: The Four Diamonds 2000: Songs in Ordinary Time 2002: We Were the Mulvaneys 2004: Strip Search Tom Guiry in die Internet-rolprentdatabasis


Ming-Na Wen (gebore 20 November 1963) is 'n Amerikaanse aktrise. Sy is bekend vir haar rolle in die rolprente Street Fighter (1994), Mulan (1998), en Final Fantasy: The Spirits Within (2001), en in die televisiereeks Agents of S.H.I.E.L.D. (2013). 1994: Street Fighter 1994: Hong Kong 97 1997: One Night Stand 1998: Mulan 1999: We Served with Pride: The Chinese American Experience in WWII 2001: Final Fantasy: The Spirits Within 2002: Teddy Bears' Picnic 2010: Breakdance Academy 1994: Asian America 1995: The Single Guy 1999: Outreach 2004: The Batman 2005: Making a Scene 2006: Vanished 2013: Agents of S.H.I.E.L.D. 2016: Hot Streets 2002: I Got You 1996: Voice Your Vote 2001: Final Fantasy: The Spirits Within: Aki's Dream 2002: The Story Behind the Story 2004: Mulan 2 2005: The World of Mulan 2010: Chatting with the Cast: Shooting on the Destiny 2010: Ming-Na 2012: Super Cyclone 2013: Habit Heroes - Version 2 2013: Mulan: 15th Anniversary - The Voices of Mulan II Ming-Na Wen in die Internet-rolprentdatabasis Ming-Na Wen op Twitter Ming-Na Wen op Instagram


UTC+0:30 was die tydsone vir: Sandringhamtyd by die Sandringham House in die tyd van Eduard VII tot 1936 toe Eduard VIII dit weer afskaf het. Eduard VII laat destyds al die klokke in Sandringham House 'n half uur vroeër stel sodat hy 'n uur langer op sy landgoed kan jag. Switserland, tot in 1894, toe oorgegaan is na Middel-Europese Tyd.


.se is die Internettopvlakdomein vir Swede. Lys van Internettopvlakdomeine IANA se whois-inligting vir .se


Heathfield is 'n voorstad in suidelike Kaapstad. Volgens die 2011-sensus, het Heathfield 'n bevolking van 4 649 gehad. Etniese groepe Tale Subplek Heathfield 2011-sensus


Lansdowne is 'n suidelike voorstad van Kaapstad op die grens van die Kaapse Vlakte. Dit word begrens deur onder meer Crawford en Rondebosch-Oos, en lê min of meer tussen die Kaapstad—Simonstad-spoorlyn, Turf Hallweg, Lawsonweg en Jan Smutsrylaan. Hoewel die gebied tydens die apartheids-era tot 'n groepsgebied vir blankes verklaar is, het dit reeds vroeg in die jare tagtig 'n gemengde of sogenaamde grys gebied geword. Dit is die tuiste van die Hoërskool en Laerskool Windsor. Subplek Lansdowne Sensus 2011 Hierdie artikel is ’n saadjie. Voel vry om Wikipedia te help deur dit uit te brei.


Die Swellendam Plaaslike Munisipaliteit is een van die Plaaslike Munisipaliteite in die Overberg-distriksmunisipaliteit in die Wes-Kaap, Suid-Afrika. Nedersettings in die munisipaliteit: Barrydale Buffeljagsrivier Infanta Malgas Swellendam (setel) Suurbraak Stormsvlei Hierdie artikel is ’n saadjie. Voel vry om Wikipedia te help deur dit uit te brei.


Trois-Rivières is 'n nywerheidsentrum in die sogenaamde Cœur-du-Québec ("die Hart van Quebec") van die provinsie Quebec, Kanada, aan die noordoewer van die Sint-Laurensrivier en by die monding van die Saint-Mauricerivier. Die naam "Drie Riviere" gaan terug op die optiese illusie wat die mondingsgebied van die Saint-Mauricerivier gee en word sedert die einde van die sewentiende eeu gebruik. Die inwoners word dikwels "Trifluviens" genoem. Trois-Rivières is ook die hoofstad van die historiese en moderne administratiewe streek Mauricie. Die huidige stad Trois-Rivières het in 2002 met die samesmelting van die stede Cap-de-la-Madeleine, Sainte-Marthe-du-Cap, Saint-Louis-de-France, Trois-Rivières-Ouest en Pointe-du-Lac met die oorspronklike Trois-Rivières ontstaan. Die metropolitaanse gebied het sowat 151 000 inwoners (2011), die stad self 131 000. Dit is op een na die oudste stad in die provinsie wat reeds in 1634 gestig is en tot die belangrikste stad tussen Montreal en Quebecstad ontwikkel het. Trois-Rivières beskik oor 'n bekoorlike ou stadskern met talle geboue uit die 18de eeu.


Asterix (Frans: Astérix) is die hoofkarakter in 'n Franse strokiesprent wat in die Antieke Mediterreense wêreld afspeel. Hy is 'n kort, koddige Galliese soldaat met 'n groot geel snor. Saam met sy groot vriend Obelix sê hy telkens die Romeine die stryd aan. Met die publikasie van die eerste uitgawe van die Franse tydskrif Pilote op 29 Oktober 1959 sien Asterix en sy vriende die lig. Later sou Asterix in boekvorm uitgegee word. Hierdie verhale is deur René Goscinny geskryf en deur Albert Uderzo geïllustreer. Ná die dood van Goscinny in 1977, het Uderzo met die reeks voortgegaan. Sedert 2013 word Asterix deur Jean-Yves Ferri geskryf en deur Didier Conrad geïllustreer. Die laaste vier boeke waaronder Asterix by die Pikte en Asterix en die Verlore Papirusrol, kom uit hulle hand. Dit is die eerste boeke, nie uit die hande van een van die skeppers van Asterix en sy wêreld nie, wat die lig gesien het. Die 39 hoofboeke (een is 'n samestelling van kortverhale) is in meer as 'n honderd tale en dialekte vertaal. Die tale wissel van Afrikaans tot Wallies en sluit selfs Latyn en antieke Grieks in.


Catharina de' Medicis (1519-1589) is die sentrale figuur in die bloedige godsdiensoorloë wat in die tweede helfte van die 16e eeu in Frankryk gewoed het. Sy was die eggenote van Hendrik II, (Henri II) van Frankryk en die moeder van die laaste drie Valois-konings. Die stryd tussen die Protestante (Hugenote) en die Katolieke het die gesag van die kroon ondermyn en die drie swakkeling-seuns van Catharina de' Medicis wat die een na die ander van 1559 tot 1589 geregeer het, was niks anders as pionne in die hande van die strydende faksies nie. Sy het ingesien dat die godsdienstwis eintlik net 'n dekmantel was waaronder invloedryke adellike families beheer oor die troon probeer verkry het. As regentes tydens die minderjarigheid van die laaste twee konings van die huis van Valois het sy probeer om die Katolieke en Protestante tot 'n vergelyk te bring. Sy kon egter nie daarin slaag om albei kante tegeIykertyd tevrede te hou nie en het voortdurend van die een kant na die ander oorgeleun. Deur die strydende groepe teen mekaar uit te speel, het sy die chaos in die land vererger.


Artur Schnabel (17 April 1882 – 15 Augustus 1951) was 'n Oostenrykse pianis wat klassieke musiek gespeel het, asook 'n komponis en onderwyser. Schnabel was bekend om sy intellektuele erns as 'n musikant, en het derhalwe deurgaans pure tegniese bravade vermy. Hy is van die 20ste eeu se mees gerespekteerde en belangrike pianiste, en sy speelwerk het 'n merkbare lewendigheid, spiritualiteit en diepte getoon wat betref sy interpretasies van die klassieke Oostenryks-Duitse werke, veral die van Beethoven en Schubert. Sy vertonings van hierdie komposisies is dikwels beskou as modelle van interpretatiewe penetrasie. Sy bekendste opnames is sy opnames van Beethoven se klaviersonatas; wat tussen 1932 en 1935 opgeneem was. Dit was die heel eerste opname wat ooit gemaak was van die gehele siklus van 32 sonatas. Die musiekkritikus Harold C. Schonberg het Schnabel beskryf as "die man wat Beethoven uitgevind het". In 2018 het die Biblioteek van die Kongres (VSA) die werk geselekteer om geplaas te word in die Nasionale Opname Register om sy geskiedkundige belang.


Sikhisme (Pandjabi: ਸਿੱਖੀ, sikhī) is ’n godsdiens wat in die 15de eeu in die destydse Indië ontstaan het en vandag wêreldwyd 23 miljoen volgelinge het, veral in die huidige Indië. Die godsdiens is deur Nanak Dev gestig en het ontstaan uit Boeddhisme, Hindoeïsme en Islam. Sikhisme het nege ghoeroes gehad en die Heilige Skrifte is die Adi Granth, ook bekend as Guru Granth Sahib. Die tien ghoeroes was: J.S. Grewal: The Sikhs of the Punjab. Cambridge University Press, Nieu-Delhi 1994 Bhai Gurdas: Varaan Bhai Gurdas Ji. Shiromani Gurdwara Parbhandak-komitee, Amritsar 1998 (15de eeu) Karam Singh Historian (Hrsg.): A probe into Sikh History. Singh Brothers, Amritsar 1935 Nikky-Guninder Kaur: The Feminine Principle in the Sikh Vision of the Transcendent. Cambridge University Press, Cambridge 1993 Max Arthur Macauliffe: The Sikh Religion: Its Gurus, Sacred Writings and Authors, Band 6; University Press, Oxford 1909 Kahn Singh Nabha: Encyclopaedia of Sikh Literature. Bhasha Vibhag, Mahan Kosh 1930 Christopher Shackle, Arvind-pal Singh Mandair (Hrsg.): Teachings of the Sikh Gurus.


’n Stiebeuel is ’n ligte raamwerk of ring wat met leerbande aan die saal van ’n rydier soos ’n perd vas is en waarin die voete van ’n ruiter rus. Daar is gewoonlik twee stiebeuels, wat gebruik word om die ruiter se voete te ondersteun, terwyl een gebruik word as vastrapplek wanneer die ruiter die rydier bestyg. Die stiebeuels verhoog in ’n groot mate die ruiter se vermoë om in die saal te bly en die rydier te beheer, en dit maak die dier nuttig op gebiede soos vervoer, kommunikasie en oorlogvoering. In die oudheid was die eerste steunstukke vir voete (wat teen die 2de eeu v.C. hulle verskyning in Indië gemaak het) ’n buikriem of gewone toulusse. Later is ’n enkele stiebeuel gebruik om die rydier te bestyg; dubbele stiebeuels het ontstaan nadat saalbokke uitgevind is. In China het die stiebeuel in die eerste paar eeue n.C. begin verskyn en dit is dalk daarna deur die nomadiese volke van Sentraal-Eurasië weswaarts versprei. Die Chinese Jin-dinastie kry die eer vir die eerste gebruik van dubbele stiebeuels, wat in die Middeleeue na Europa versprei het.


Bergen-Belsen (ook Belsen) was 'n Nazi-konsentrasiekamp in die noorde van Duitsland gedurende die Tweede Wêreldoorlog. Duisende mense, veral Jode en Sowjet-soldate, het in Belsen gesterf. Die kamp was suidwes van die dorp Bergen, naby Celle in die hedendaagse Nedersakse geleë. Dit was een van die grootste konsentrasiekampe in Duitsland. Die kamp is oorspronklik gestig om krygsgevangenes te huisves. In 1943 is dele daarvan in 'n konsentrasiekamp omskep. Die aanvanklike doel was om Jode aan te hou wat later vir Duitse krygsgevangenes uitgeruil kon word. Van 1941 tot 1945 is sowat 50 000 gevangenes en 20 000 Sowjet-krygsgevangenes in Belsen dood. Tot 35 000 van hulle is net voor, of net na die kamp bevry is aan tifus oorlede. Die kamp is op 15 April 1945 deur Britse soldate bevry. Hulle het 60 000 mense daar aangetref, asook 13 000 lyke wat onbegrawe op die grond gelê het. Vandag is daar 'n gedenkteken met 'n uitstalruimte op die terrein. Lys van konsentrasiekampe in Nazi-Duitsland HAT Taal-en-feitegids, Pearson, Desember 2013, ISBN 978-1-77578-243-8 Shephard, Ben (2006).


Die Nalolo (Ecsenius nalolo) is 'n vis wat in die westelike Indiese Oseaan voorkom: die Rooisee en aan die ooskus van Afrika suidwaarts tot by die noorde van KwaZulu-Natal. In Engels staan die vis ook bekend as Nalolo blenny. Die vis word tot 5 cm lank. Sy lyf is ligbruin aan die bokant en lig aan die onderkant. Daar is wit kolletjie sop die agterste helfte van die lyf. Daar is ook 'n kenmerkende, horisontale bruin stippellyn agter die oog. Die kieue deksels is bedek met klein bruin kolletjies. Die vis leef in aflandige koraalriwwe in water wat 3 tot 20m diep is. Hulle is alleenlopend en word gesien op die koraalkoppe. Die visse vreet alge en klein ongewerweldes. Hulle is sku. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.se/summary/Ecsenius-nalolo.html The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3


Die Brenton-bloutjie (Orachrysops niobe, ook soms Euchrysops niobe) is 'n vlinder in die familie van Bloutjie-skoenlappers (Lycaenidae). Hierdie uiters skaars vlinder kom slegs in Suid-Afrika voor en is aangebring op die register van bedreigde spesies. Die Brenton-bloutjie stel besondere voorwaardes om te oorleef: kusfynbos, 'n vogtige koel gebied op 'n suidelike helling naby die see, die aanwesigheid van die gasheerplant wetenskaplik bekend as Indigofera erecta en die mierspesie Camponotus baynei. Die volwasse skoenlapper vlieg van die einde van Oktober tot vroeg in Desember. Elke wyfie lê honderde klein wit eiertjies so groot soos speldekoppe op die onderkant van die blare van die gasheerplant Indigofera erecta. Na 'n 10 dae broei die eiers uit en die klein larwe leef so 'n twee weke van die blare van die gasheerplant. Daarna beweeg die larwe af teen die stingel van die plant. Miere van die spesie Camponotus baynei (ook soms Camponotus niveosetasus) vind hulle daar. Die miere maak gaatjies langs die wortelstok van die gasheerplant. Die larwe kruip vervolgens in hierdie gaatjies en begin vreet aan die wortelstok.


Die Römertopf (Duits: "Romeinse pot") is 'n kleipotjie met 'n deksel en 'n geglasuurde binnekant wat volgens antieke Romeinse voorbeelde ontwikkel is om kos in 'n bakoond gaar te maak. Dit is in 1967 op die Duitse mark ingevoer en het veral in die 1970's en 1980's in Duitse huishoudings gewild geraak. Die naam word wêreldwyd as handelsmerk beskerm. Tot op hede is meer as 25 miljoen Römertopf-potjies verkoop. Kleipotjies het 'n lang tradisie wat terugstrek tot prehistoriese jagtersgemeenskappe wat hul vangs in warm as of oor die oop vuur gaar gemaak het. Maar dit was die Etruskers en Romeine wat die kuns van stoomgaarmaak vervolmaak het deur kos in kleipotjies in hul eie sap gaar te maak. So kon hulle dus sappige vleis met 'n sagte tekstuur verkry. Die deksels van moderne Römertopf-potjies word sowat 'n kwartier in water gedompel. Water, wat deur die poreuse kleimateriaal geabsorbeer is, word later tydens die kookproses as stoom vrygestel waarin die kos (vleis of groente) gaargemaak word.


'n Induktor is 'n passiewe elektriese komponent wat energie stoor in die vorm van 'n magnetiese veld. Die induktor word in elektriese stroombane gebruik vir die induktiewe eienskap van die induktor. Induktansie, wat in henry gemeet word, is 'n effek van die magnetiese veld wat om 'n stroomdraende geleier gevorm word. 'n Elektriese stroom wat deur 'n geleier vloei veroorsaak 'n magnetiese veld om die geleier. 'n Verandering in die stroom veroorsaak 'n verandering in die magnetiese veld. Hierdie verandering in die magnetiese veld veroorsaak dat daar 'n elektromotoriese krag (emk) geskep word wat teen die stroom verandering werk. Induktansie kwantifiseer die hoeveelheid emk wat geskep word per eenheidsverandering in die elektriese stroom. Byvoorbeeld, 'n induktor met 'n induktansie van 1 henry skep 'n emk van 1 volt as die stroom deur die induktor verander teen 1 ampère per sekonde. Die induktansie van 'n geleier kan vermeerder word deur die geleier in 'n spoel te draai sodat die magnetiese vloed ingeperk word deur die spoel. Andersinds kan die spoel gedraai word om 'n materiaal met 'n hoë permeabiliteit.


Die Monument vir die vermoorde Jode van Europa (of Joodse Volksmoord-monument vir kort; Duits: Denkmal für die ermordeten Juden Europas) in die Duitse hoofstad Berlyn is ter herdenking van die Joodse burgers opgerig, wat tydens die Sjoa (of Joodse Volksmoord) deur die Nasionaal-Sosialistiese Party (ook bekend as die Nazi-Party) vermoor is. Die monument het tussen 2003 en die lente van 2005 op 'n oppervlakte van sowat 19 000 vierkante meter naby die Brandenburgse Poort (Brandenburger Tor) in die middestad van Berlyn volgens 'n ontwerp van die Amerikaanse argitek Peter Eisenman ontstaan. Die monument is op 10 Mei 2005 plegtig ingewy en staan sedert 12 Mei 2005 oop vir besoekers. In sy eerste bestaansjaar is die Sjoa-monument deur sowat 3,5 miljoen mense besigtig. Op 'n golwende grondvlak is 2 711 reghoekige, sag hellende betonblokke in parallele lyne met 54 spille in 'n noord-suidelike en 86 spille in 'n oos-westelike rigting opgerig.


Agnolo di Cosimo (Italiaans: [ˈaɲɲolo di ˈkɔːzimo]; 17 November 1503 – 23 November 1572), algemeen bekend as Bronzino (Italiaans: Il Bronzino, Italiaanse fonetiese uitspraak: bronˈdziːno) of Agnolo Bronzino, was 'n Florentynse skilder van die maniëristiese skool. Sy bynaam, Bronzino, verwys waarskynlik na sy relatiewe donker huid of rooierige hare. Hy het sy hele lewe in Florence gewoon en is vanaf sy laat dertigerjare betrek as die hofskilder van Cosimo I de' Medici. Hy was hoofsaaklik 'n portretkundige, maar het ook baie godsdienstige onderwerpe en 'n aantal allegoriese onderwerpe geskilder. Sy bekendste werk is waarskynlik sy allegoriese skildery getiteld Venus, Cupido, Folly and Time wat uit 1544 tot 1545 dateer en tans in Londen tentoongestel word. Daar bestaan verskeie portrette van die Medici's wat in wisselende met die samewerking van Bronzino self geskilder is, aangesien Cosimo 'n pionier was van die gekopieerde portret wat as diplomatieke geskenk gestuur is. Hy het het sy opleiding onder Pontormo ontvang, wat een van die die voorste Florentynse skilders van die eerste generasie maniëriste was.


Die Krugerhuis of Krugerhuismuseum is die historiese Pretoriase woning van die Afrikanerleier en president van die Zuid-Afrikaansche Republiek Paul Kruger. Die Krugerhuis is tans 'n biografiese huismuseum wat die tydperk waarin Paul Kruger geleef het, weerspieël. Die huis is in Kerkstraat 60, naby Kerkplein en die standbeeld van Paul Kruger geleë. Die museum bestaan uit die oorspronklike woning, twee uitstalsale en Kruger se amptelike treinwa. Die huis is ontwerp in 1884 deur die argitek Tom Claridge en gebou deur Charles Clark. Melk, in plaas van water, is gebruik om die sement te meng aangesien die sement wat beskikbaar was toe die huis gebou is, van 'n lae gehalte was. Die huis was ook onder die eerste in Pretoria wat oor elektrisiteit en 'n telefoon beskik het. In die huis word oorspronklike meubels, items van dieselfde periode, verskeie geskenke wat aan Paul Kruger gegee is en ander memorabilia uitgestal. Op die huis se stoep is twee klipleeus wat op 10 Oktober 1896 aan president Kruger as verjaarsdaggeskenk gegee is deur die mynmagnaat, Barney Barnato. Agter die huis word die ampstreinwa van die ZAR bewaar.


Naby-infrarooispektroskopie (NIR) of (NIRS) is 'n analitiese meettegniek wat lig in die naby-infrarooi-gebied (0,75–1,4 µm) van die elektromagnetiese spektrum gebruik. Tipiese toepassings sluit mediese en fisiologiese diagnostiek en navorsing in. Dit sluit ook studies en behandeling van bloedsuiker, pols-oksimetrie, funksionele neuro-beelding, sportgeneeskunde, neonatale navorsing, urologie en neurologie in. Daar is ook toepassings in farmaseutiese, voedsel- en landbouchemiese kwaliteitskontrole, atmosferiese chemie, verbrandingsnavorsing en sterrekunde. Die ontdekking van naby-infrarooi energie word toegeskryf aan William Herschel in die 19de eeu, maar die eerste industriële toepassing is in die 1950's begin. In die eerste toepassings is NIRS slegs as 'n byvoegingseenheid vir ander optiese toestelle gebruik wat ander golflengtes gebruik het, soos ultraviolet (UV), sigbare (VIS) of middel-infrarooi (MIR) spektrometers. Die eerste pogings om hierdie straling te gebruik om monsters te ondersoek was in die 1960s. Aanvanklik het navorsers probeer om dit as 'n transmissiespektroskopiese metode te implementeer. Dit het egter vereis dat die monster tot 'n fyn poeier gemaal en met 'n stof soos koolstoftetrachloried CCl4 gemeng word wat 'n vergelykbare brekingsindeks vir hierdie golflengtes besit.


Die Salomonssee (Engels: Solomon Sea) is 'n see van die Stille Oseaan in Oseanië tussen Nieu-Guinee in die weste, die Bismarck-argipel in die noordweste asook Bougainville en die Salomonseilande in die ooste. Die Salomonssee grens aan die Bismarcksee in die noordweste en die Koraalsee in die suide. Die see het 'n oppervlakte van sowat 720 000 km² en 'n gemiddelde diepte van 5 500 m. Die Salomonssee is een van die diepste seë ter wêreld met die Planeetdiep wat 'n diepte van 9 140 m bereik. Byna die hele kus van die Salomonssee behoort tot die eilandnasie Papoea-Nieu-Guinee, net 'n klein deel in die ooste behoort tot die Salomonseilande. Die Salomonssee word deur Nieu-Brittanje van die Bismarcksee in die noordweste en deur Bougainville asook Nieu-Ierland van die oop Stille Oseaan in die noordooste geskei. Tydens die Tweede Wêreldoorlog het hier vanaf 7 Augustus 1942 tot 9 Februarie 1943 die Slag van Guadalcanal tussen Japan en die Geallieerde magte van Australië, Nieu-Seeland, die Verenigde Koninkryk en die Verenigde State plaasgevind.


Die UNPO (Engels: Unrepresented Nations and Peoples Organization; Afrikaans: Organisasie van Onverteenwoordigde Nasies en Volkere) is 'n demokratiese, internasionale ledeorganisasie. Die UNPO se hoofkwartier is in Den Haag, Nederland. Die UNPO bestaan uit inheemse mense, besette nasies, minderhede en onafhanklike state of gebiede wat saam veg vir hul mense- en kulturele regte, die behoud van hul eie omgewing, en die vind van geweldlose oplossings vir konflikte wat hulle kwel. UNPO het 5 belangrike beginsels: Toleransie Selfbeskikking Demokrasie Geweldloosheid Menseregte Die volgende is die 47 lede wat op die UNPO se Nasies & Volke-blad verskyn, die organisasies wat hull tans verteenwoordig en die datums waarop hulle by die UNPO aangesluit het (oorspronklike lede word met ’n blou agtergrond uitgeken): Buffalo-rivier Denevolk — 19 Desember 2004 tot 9 Oktober 2009 Burma — 15 Mei 2008 tot 13 Februarie 2010 Boerjatië — 3 Februarie 1996 tot 13 Februarie 2010 Itsjkerië — 6 Augustus 1991 tot 10 September 2010 Inkeri — 17 Januarie 1993 tot 9 Oktober 2009 Komi — 17 Januarie 1993 tot 9 Oktober 2009 Mari — 6 Augustus 1991 tot 9 Oktober 2009 Nahua del Alto Balsas — 19 Desember 2004 tot 20 September 2008 Shan — 17 April 1997 tot 6 Februarie 2010 Tiwa — 3 Februarie 1996 tot 13 Februarie 2012 Wes-Papua — 11 Februarie 1991 tot 20 September 2008 Sommige lede van die UNPO het die organisasie verlaat as gevolg van erkenning deur die VN, outonomie-ooreenkomste of weens ander redes.


Die blougesiggie (Junonia oenone), is 'n vlinder wat behoort tot die familie van vierpootskoenlappers (Nymphalidae). In Engels staan dit bekend as die Blue pansy. Junonia oenone oenone - kom in Afrika voor, maar nie in Madagaskar nie. Junonia oenone epiclelia - kom slegs in Madagaskar, Aldabra, Astove, Assumption en die Cosmoledo-eilande voor. Die hoofhabitat is savanneboswêreld, maar hierdie wydverspreide spesie word ook in reënwoude, grasvelde en stedelike gebiede aangetref, ek selfs ook in besproeide areas in woestyne. Die bokant van die vlerke is swart met 'n opvallende blou kol en rooi oogkolle, en wit merke aan die buitekant van die vlerke. Die onderkant van die agtervlerke is bruin, en dié van die voorvlerke bruin met wit merke. Die vlerkspan van die mannetjie is 40 – 50 mm, en dié van die wyfie is 48 – 52 mm. 'n Wyfie in die Krugerwildtuin. 'n Mannetjie in KwaZulu-Natal. Junonia oenone in Tanzanië Alfabetiese lys van Suid-Afrikaanse vlinders "Junonia oenone". IUCN Rooilys van Bedreigde Spesies. Weergawe 2017-1. Internasionale Unie vir die Bewaring van die Natuur.


Partenogenese (van die Griekse woorde παρθένος parthenos, "maagd", en γένεσις genesis, "skepping") is ’n natuurlike vorm van aseksuele voortplanting waar die embrio groei en ontwikkel sonder dat bevrugting plaasgevind het. Dit woord ook maagdelike voortplanting genoem. By diere beteken partenogenese die ontwikkeling van ’n embrio uit ’n onbevrugte eiersel. By plante word dit apomiksie genoem. Partenogenese kom natuurlik voor by baie plante, sommige ongewerwelde dierspesies (insluitende rondewurms, watervlooie, sommige skerpioene, plantluise, sommige myte, sommige bye en sommige perdebye) en ’n paar gewerweldes (soos sommige visse, amfibieë, reptiele en enkele voëls.) "Female Sharks Can Reproduce Alone, Researchers Find", Washington Post, 23 Mei 2007; bl. A02 Halliday, Tim R. (1986). Kraig Adler (red.). Reptiles & Amphibians. Torstar Books. p. 101. ISBN 0-920269-81-8. Walker, Brian (11 November 2010). "Scientists discover unknown lizard species at lunch buffet". CNN (in Engels). Geargiveer vanaf die oorspronklike op 16 Januarie 2020. Besoek op 11 November 2010.


Brusiet is 'n mineraal met formule Mg(OH)2. Die chemiese naam is magnesiumhidroksied. Dit kom in serpentyn, chloriet en in dolomitiese skiste voor en dit is 'n omsettingsproduk van periklaas MgO. Dit word in Suid-Afrika in die Noord-Kaap aangetref in Wessels Myn in die Kalahari-mangaanveld van Hotazel "mindat 820" (in Engels). Geargiveer vanaf die oorspronklike op 30 Maart 2020. "webmineral" (in Engels). Geargiveer vanaf die oorspronklike op 11 April 2020. "mindat loc entry 259670" (in Engels). Geargiveer vanaf die oorspronklike op 29 November 2017.


Pleknaamsveranderinge kan na die volgende verwys: Pleknaamsveranderinge in Algerië Pleknaamsveranderinge in Angola Pleknaamsveranderinge in Benin Pleknaamsveranderinge in Botswana Pleknaamsveranderinge in Burkina Faso Pleknaamsveranderinge in Burundi Pleknaamsveranderinge in die Demokratiese Republiek van die Kongo Pleknaamsveranderinge in Eritrea Pleknaamsveranderinge in Ekwatoriaal-Guinee Pleknaamsveranderinge in Gaboen Pleknaamsveranderinge in die Gambië Pleknaamsveranderinge in Ghana Pleknaamsveranderinge in Guinee Pleknaamsveranderinge in Guinee-Bissau Pleknaamsveranderinge in Ivoorkus Pleknaamsveranderinge in Kameroen Pleknaamsveranderinge in Kenia Pleknaamsveranderinge in Lesotho Pleknaamsveranderinge in Liberië Pleknaamsveranderinge in Libië Pleknaamsveranderinge in Madagaskar Pleknaamsveranderinge in Malawi Pleknaamsveranderinge in Mali Pleknaamsveranderinge in Marokko Pleknaamsveranderinge in Mauritanië Pleknaamsveranderinge in Mosambiek Pleknaamsveranderinge in Namibië Pleknaamsveranderinge in Niger Pleknaamsveranderinge in die Republiek van die Kongo Pleknaamsveranderinge in Rwanda Pleknaamsveranderinge in Senegal Pleknaamsveranderinge in die Sentraal-Afrikaanse Republiek Pleknaamsveranderinge in Suid-Afrika Pleknaamsveranderinge in eSwatini Pleknaamsveranderinge in Tanzanië Pleknaamsveranderinge in Tsjad Pleknaamsveranderinge in Tunisië Pleknaamsveranderinge in Uganda Pleknaamsveranderinge in die Wes-Sahara Pleknaamsveranderinge in Zambië Pleknaamsveranderinge in Zimbabwe Pleknaamsveranderinge in Broenei Pleknaamsveranderinge in Indië Pleknaamsveranderinge in Mianmar Pleknaamsveranderinge in Oos-Timor Pleknaamsveranderinge in Pakistan Pleknaamsveranderinge in Sri Lanka Pleknaamsveranderinge in Tadjikistan Pleknaamsveranderinge in Turkmenistan Pleknaamsveranderinge in Kanada Suid-Afrikaanse Geografiese Nameraad


Die Kapuas (Indonesies en Maleis: Sungai Kapuas, Javaans: Kali Kapuas) is met 'n lengte van 1 143 km (710 myl) die langste rivier op die eiland Borneo, van die eilandnasie Indonesië asook die langste rivier, wat in sy geheel op 'n eiland vloei. Die Kapuas ontspring by Berg Raya in die Iran-bergreeks in Sentraal-Borneo net suid van die grens tot Maleisië in die provinsie Wes-Kalimantan. Aansluitend vloei dié rivier in 'n suidwestelike rigting tot by Pontianak. Net suid mond die Kapuas in die Karimata-straat, wat die Javasee met die Suid-Chinese See verbind, uit. Die Kapuas se omgewing is gekenmerk deur reënwoud. Terwyl Pontianak 'n moderne metropool van hoofsaaklik Islamitiese Maleiers is, woon stroomop langs die Kapuas en sy sytakke verskeie Dayak-groepe. "Kapuas River" (in Engels). Encyclopædia Britannica. Geargiveer vanaf die oorspronklike op 7 Januarie 2020. Besoek op 21 Augustus 2017. Wikimedia Commons het meer media in die kategorie Kapuas. Hierdie artikel is ’n saadjie. Voel vry om Wikipedia te help deur dit uit te brei.